1,000 sekolah bakal terima rangkaian 5G

(Menteri Komunikasi dan Multimedia, Tan Sri Annuar Musa dalam sidang media selepas mengadakan lawatan harga barang di Pasar Ketereh)

KOTA BHARU, 16 Julai- Sebanyak 1,000 sekolah di seluruh negara termasuk di kawasan luar bandar akan menerima rangkaian 5G sekali gus memudahkan proses pengurusan dan pembelajaran menjelang akhir tahun ini.  Menteri Komunikasi dan Multimedia, Tan Sri Annuar Musa, berkata bagaimanapun pihaknya masih menunggu persetujuan daripada Kementerian Pendidikan Malaysia (KPM) untuk segera melaksanakan inisiatif tersebut. Jelas beliau, Kementerian Komunikasi dan Multimedia (K-KOMM) sudah berunding denga Suruhanjaya Komunikasi dan Multimedia Malaysia (SKMM), pengendali rangkaian serta Digital Nasional Bhd (DNB) yang bersetuju memberikan komitmen untuk menjayakan pelaksanaan rangkaian 5G di sekolah.  "Setakat ini, kita sudah putuskan untuk memilih enam sekolah sebagai percubaan bagi menguji sama ada rangkaian 5G sesuai atau tidak untuk dilancarkan di institusi berkenaan."Kita akan pastikan bukan sahaja dalam kawasan sekolah, malah penempatan di sekitar sekolah juga mendapat manfaat sama menerusi pelaksanaan rangkaian internet terbabit.  "Bagi merealisasikan rancangan ini, syarat pertama ialah perlu ada kerjasama dengan Telekom Malaysia (TM) kerana pihaknya bertanggungjawab membuat penyambungan gentian optik," katanya dalam sidang media selepas mengadakan lawatan harga barang di Pasar Ketereh, di sini.Mengulas lanjut, Annuar berkata pemilihan sekolah terlibat adalah bergantung sepenuhnya kepada cadangan KPM samada di bandar mahupun luar bandar.

(Sebanyak 1,000 sekolah di seluruh negara termasuk di kawasan luar bandar akan menerima rangkaian 5G sekali gus memudahkan proses pengurusan dan pembelajaran menjelang akhir tahun ini/BERNAMA)

"Segala perancangan ini hanya boleh dilaksanakan selepas mendapat kelulusan KPM kerana sekolah yang ada di seluruh negara adalah di bawah tanggungjawab kementerian terbabit, manakala K-KOMM membantu daripada segi pembangunan komunikasi," katanya.  Menurutnya, rangkaian 5G yang diwujudkan di sekolah akan dapat membantu bukan sahaja pihak pengurusan melalui proses pembelajaran lebih baik sejajar dengan kemajuan teknologi semasa bahkan pengguna di kawasan sekitar  turut sama akan menikmati kemudahan yang di sediakan.


Kes malaria di Kedah meningkat

GURUN, 16 Julai- Kedah mencatatkan 13 kes malaria setakat 9 Julai tahun ini, meningkat berbanding 6 kes dalam tempoh yang sama tahun lepas.  Pengerusi Jawatankuasa Kesihatan dan Kerajaan Tempatan Datuk Dr Mohd Hayati Othman berkata kebanyakan jangkitan adalah kes import membabitkan warga Rohingya di Langkawi.  Jangkitan malaria zoonotic atau berasal daripada jangkitan haiwan turut dikesan.  Menurut beliau, tiada kematian dilaporkan tahun ini.  "Kita rasa masih lagi sepatutnya boleh dicegah terutama sekali dengan persekitaran yang menyebabkan bertambahnya pembiakan jentik-jentik."Yang kedua ada perlindungan diri terutama di kawasan perkhemahan yang boleh menyebabkan nyamuk membiak," kata Dr Mohd Hayati dalam sidang media selepas merasmikan Karnival Jelajah Agenda Nasional Malaysia Sihat (ANMS) bersempena sambutan bulan Hepatitis dan Hari Malaria Peringkat Negeri Kedah di sini. Turut diadakan program senamrobik, pameran kesihatan dan pameran agensi kerajaan, saringan kesihatan malaria, Hepatitis C dan HIV secara percuma, kempen derma darah, pertandingan mewarna dan menu sihat.

(Kes malaria di Kedah meningkat/Foto fail)

Beliau berkata Jabatan Kesihatan Kedah akan terus melaksanakan pengawasan untuk mengenal pasti kes-kes malaria terutama melibatkan golongan berisiko tinggi seperti pendatang tanpa izin, pekerja asing dan pelancong yang datang dari negara endemik malaria.  Ujian darah dijalankan secara bersasar terhadap golongan terbabit.


"Negara tidak akan mengalami situasi seperti Sri Lanka" - Zafrul

KUALA LUMPUR, 16 Julai- Kedudukan fiskal negara masih kukuh dan terurus. Jelas Menteri Kewangan, Tengku Datuk Seri Zafrul Tengku Abdul Aziz menegaskan Malaysia tidak akan mengalami situasi bankrap seperti Sri Lanka. Ini kerana kadar keberhutangan negara juga masih rendah berbanding negara Asia lain termasuk Jepun dan Singapura iaitu pada 63.4 peratus. Menurut beliau lagi, kadar hutang kepada Keluaran Dalam Negara Kasar (KDNK) bukan aspek terpenting dalam menentukan kadar hutang adalah terkawal sebaliknya turut diukur melalui kemampuan keberhutangan dan kemampanan hutang. "Kerajaan sentiasa disiplin menyempurnakan tanggungjawab pembayaram hutang negara dan tidak pernah gagal untuk membayar faedah dan hutang yang telah matang sekali gus membuktikan kedudukan fiskal negara yang kukuh dan mampan," kata beliau dalam satu kenyataan di laman Facebook rasminya.Tambahnya lagi Tabung Kewangan Dunia (IMF) sebelum ini mengunjurkan ekonomi Malaysia berkembang sekitar 5.7% tahun ini. Tengku Datuk Seri Zafrul menjawab dakwaan yang tular di media sosial mengenai kadar keberhutangan negara yang mungkin menyebabkan Malaysia mengalami nasib sama seperti Sri Lanka.


Jangan sertai sebarang perhimpunan haram - KPN

KUALA LUMPUR, 16 Julai – Polis Diraja Malaysia (PDRM) mengingatkan masyarakat untuk tidak menyertai mana-mana perhimpunan yang bercanggah atau melanggari undang-undang negara.Ketua Polis Negara, Tan Sri Acryl Sani Abdullah Sani berkata pihaknya telah mengesan sebaran video di media sosial yang mengajak orang ramai untuk menyertai aktiviti 'flashmob' di seluruh negara bagi membantah kenaikan harga barang.

“Masyarakat seluruh negara dinasihatkan untuk tidak menyertai sebarang aktiviti flashmob atau perhimpunan yang tidak mematuhi syarat di bawah Akta Perhimpunan Aman 2012.“Tindakan tegas akan diambil oleh PDRM terhadap mana-mana penganjur flashmob, perhimpunan atau peserta yang gagal mematuhi undang-undang,” katanya menerusi kenyataan yang dikeluarkan Bukit Aman hari ini.Tambah Acryl, PDRM akan terus memantau dan memastikan situasi keselamatan negara tidak terjejas.


11 PATI ditangkap PGA, tiada pengenalan diri

PASIR MAS, 16 Julai- 11 Pendatang Asing Tanpa Izin (PATI) warga Myanmar ditahan polis dalam dua kes berasingan di Pasir Mas Kelantan, malam tadi.  Mereka ditahan sepasukan pegawai bersama anggota Risik Batalion 7 Pasukan Gerakan Am (PGA) di bawah maklumat pemerdagangan manusia dan penyeludupan migran.  Pemangku Ketua Polis Kelantan, Datuk Muhamad Zaki Harun berkata pada kes pertama pukul 8.30 malam, sepasukan pegawai bersama anggota Risik Batalion 7 PGA membuat serbuan ke atas sebuah rumah tinggal di Kampung Banggol Kulim, Rantau Panjang, Pasir Mas dan mendapati lima lelaki berumur 15 hingga 27 tahun warganegara Myanmar berada di dalam rumah berkenaan.  "Hasil pemeriksaan lanjut mendapati lelaki tersebut tidak mempunyai sebarang pengenalan diri memasuki negara ini.Kesemua migran ditahan dan di bawa ke Balai Polis Rantau Panjang untuk tindakan lanjut," kata Datuk Muhammad Zaki kepada pemberita RTM.

(Enam PATI ditangkap tanpa dokumen pengenalan diri di kawasan Jalan Kampung Lubok Kawah)

Seterusnya, semasa rondaan sepasukan pegawai bersama anggota Strike Force C Batalion 9 di kawasan Jalan Kubang Pak Hitam, Jeram Perdah muncul sebuah kenderaan jenis pacuan empat roda yang dipandu dalam keadaan mencurigakan.  Setelah menyedari kehadiran pihak polis, kenderaan tersebut memecut laju menuju ke arah Meranti.  Setibanya di kawasan Jalan Kampung Lubok Kawah, pihak polis mendapati kenderaan tersebut berada di tepi jalan dan pemandunya gagal di kesan. Hasil pemeriksaan mendapati terdapat enam lelaki berumur 19 hingga 36 tahun warganegara Myanmar dan tidak mempunyai sebarang pengenalan diri memasuki Malaysia.  Kesemua rampasan dan tangkapan migran dibawa ke Balai Polis Bakong, Pasir Mas untuk tindakan lanjut.Semakan ke atas pemilik kenderaan dapati didaftarkan atas nama sebuah syarikat beralamat di Seri Kembangan, Selangor.  Kesemua tangkapan PATI ditahan di lokap polis IPD Pasir Mas di bawah Seksyen 51(3) Akta Imigresen 1959 /63 (Pindaan 2002) iaitu peruntukan menahan warga asing yang ditangkap untuk siasatan lanjut.  Kedua-dua kes berkenaan disiasat di bawah Seksyen 55E dan 6(1)(c) Akta Imigresen 1959/63.


Datuk Seri Mohammad Mentek dilantik penasihat industri UKM-GSB

BANGI, 16 Julai- Ketua Setiausaha (KSU) Kementerian Komunikasi dan Multimedia (K-KOMM), Datuk Seri Mohammad Mentek dilantik sebagai penasihat industri Universiti Kebangsaan Malaysia-Graduate School Of Business (UKM-GSB).

Dekan UKM-GSB, Profesor Dr Zafir Khan Mohamed Makhbul berkata, pihaknya yakin pelantikan itu akan menaikkan lagi taraf pengajian di UKM-GSB."Perancangan untuk jangka panjang kita akan melibatkan KSU dalam berberapa program yang sedang kita rancang. Kita juga akan melibatkan KSU dalam input-input yang berguna untuk menambah baik kualiti porgram pengajian di UKM GSB," kata Dr Zafir Khan selepas Majlis Penghargaan Media bersama Ketua Setiausaha K-KOMM dan UKM-GSB di sini.

(Profesor Dr Zafir Khan Mohamed Makhbul di temu bual selepas Majlis Penghargaan Media bersama Ketua Setiausaha K-KOMM dan UKM-GSB)

Mohammad Mentek turut hadir menyampaikan anugerah kepada pihak media.Dr Zafir Khan berkata, pihaknya akan terus berperanan sebagai pusat pengajaran pascasiswazah dan penyelidikan bagi UKM.


Terengganu tambah baik sistem pelupusan sampah

KUALA NERUS, 16 Julai- Terengganu sedang mengenal pasti beberapa kaedah bagi menambah baik sistem pelupusan sampah di negeri tersebut. Ketika ini, tapak pengumpulan sampah sedia ada berdepan masalah pengurusan sampah dan sisa pepejal yang tidak tersusun.  Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr Alias Razak berkata antara yang dicadangkan adalah menggunakan teknologi 'incinerator'. Menerusi proses itu, sampah akan diasingkan dan sisa makanan akan diproses manakala bakinya akan dihantar ke pelupusan sampah.  Selain pengurusan yang lebih kemas, sampah juga boleh dikitar semula dan dijadikan sumber pulangan wang. 60 hingga 70 juta setahun dibelanjakan bagi kerja-kerja pengurusan sampah di negeri itu dan kos tersebut meningkat 10% setiap tahun.  "Kerajaan sedang melihat pada satu sudut lain iaitu untuk menggunakan teknologi pula. Insya-Allah dengan teknologi moden ini, kita tak perlu tanah yang besar dan dengan peralatan ini akan memudahkan kitalah dari segi pengurusan serta mengurangkan penggunaan tanah," kata Dr Alias Razak kepada RTM ketika menyertai aktiviti gotong-royong membersihkan pantai di Kuala Nerus.

(Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr Alias Razak menjelaskannyakepada media ketika menyertai aktiviti gotong-royong membersihkan pantai di Kuala Nerus)

300 peserta terdiri daripada pelbagai agensi menyertai aktiviti berkenaan.


Op ATM: KPDNHEP Perak kesan 15 kesalahan berkaitan minyak masak

IPOH, 16 Julai - 15 kesalahan melibatkan minyak masak dikesan Kementerian Perdagangan Dalam Negeri dan Hal Ehwal Pengguna (KPDNHEP) Perak hasil daripada 675 pemeriksaan di bawah Operasi Ayam, Telur dan Minyak Masak (Op ATM) sejak 1 Julai lalu. Satu daripadanya membabitkan kes pembelian bersyarat terhadap pembelian minyak masak peket sekilogram bersubsidi di Parit Buntar.Ketua Pegawai Penguatkuasa KPDNHEP Negeri, Mohamed Aznanshah Khalid berkata berikutan kesalahan itu pihaknya telah merampas 2,162 peket minyak masak bernilai RM5,405 daripada premis berkenaan.

"Baki daripada kes itu kebanyakannya adalah kita syaki mereka telah mengedarkan minyak masak yang diselewengkan, jadi kes-kes tersebut masih dalam siasatan kami."Peringkat siasatan yang teribat adalah daripada pihak yang melakukan pembungkusan semula iaitu daripada pemborong dan peruncit," katanya ketika ditemui selepas melakukan tinjuan operasi tersebut, di sini.Tambah Aznanshah, setakat ini bekalan minyak masak di Perak masih dalam keadaan terkawal dan mencukupi.  Katanya, hanya empat aduan diterima KPDNHEP berkaitan kekurangan bekalan di pasaran.  Pada masa sama, pihaknya turut meminta syarikat pembungkusan minyak peket bersubsidi agar mewujudkan stok penimbal bagi mengatasi masalah tersebut.


Seorang remaja ditahan reman, terima dua saman dalam tempoh seminggu

ALOR SETAR, 16 Julai-  Bagai tidak serik walaupun telah dikenakan tindakan saman atas kesalahan trafik dalam OP Samseng Jalanan seminggu yang lalu, seorang remaja ditahan lagi awal pagi tadi dalam operasi yang dijalankan oleh sepasukan pegawai dan anggota Bahagian Siasatan Dan Penguatkuasaan Trafik IPD Kota Setar di lokasi berlainan. Namun kali ini remaja berkenaan bukan sahaja disaman dan motosikal disita, malah turut ditahan reman bagi tujuan siasatan bawah Seksyen 42(1) Akta Pengangkutan Jalan 1987. Ketua Polis Daerah Kota Setar, ACP Ahmad Shukri Mat Akhir berkata dalam operasi OP Samseng Jalanan sekitar pukul 4 pagi tadi, sekumpulan remaja bermotosikal dikesan melakukan aksi menunggang secara berbahaya dan berlumba sesama sendiri di sepanjang Jalan Pegawai Persiaran Sultan Abdul Hamid. Polis telah membuat kepungan dengan menutup semua laluan di kawasan itu menyebabkan kesemua 60 motosikal ditunggang dan dibonceng oleh 80 individu gagal meloloskan diri.

Kesemua mereka berjaya ditahan untuk pemeriksaan. Hasil pemeriksaan, 85 keping saman telah dikeluarkan atas pelbagai kesalahan trafik manakala 15 buah motosikal disita untuk tindakan dan siasatan lanjut. Ahmad Shukri menasihati ibu bapa supaya sentiasa memantau kegiatan anak mereka di luar rumah terutama pada lewat malam, agar tidak terjebak dengan aktiviti tidak berfaedah.


Pasukan Khas Jihad Tangani Inflasi, bukti keseriusan kerajaan tangani kenaikan harga barang - NGO

SUNGAI PETANI, 16 Julai - Semua pihak perlu menaruh keyakinan yang tinggi terhadap kerajaan khususnya penubuhan Pasukan Khas Jihad Tangani Inflasi bagi menangani dan mengawal kenaikan harga barang dengan lebih efisien dan berkesan.Penasihat Pertubuhan Mesra Pengguna Malaysia (PMPM), Datuk Seri Cheng Soo Chye berkata penubuhan pasukan tersebut membuktikan keseriusan kerajaan untuk membantu Keluarga Malaysia menghadapi cabaran peningkatan kos sara hidup pada masa kini.

“Kerajaan sekarang tengah berfikir macam mana hendak tolong rakyat kita, memang kerajaan banyak tolong rakyat. Harap semua penjaja, naik sikit-sikit tiada masalah, kalau naik banyak memang tidak boleh tahanlah pasal sekarang punya ekonomi, COVID pun tak habis lagi." katanya ketika ditemui RTM, di sini.Tambah Cheng, isu kenaikan harga barang bukan hanya berlaku dalam negara sahaja malah turut berlaku di peringkat global akibat perubahan iklim dan ketidaktentuan geopolitik yang turut disumbang oleh pandemik COVID-19.


Malaysia Sports League, kembalikan amalan hidup sihat dalam kalangan belia

TUARAN, 16 Julai - Pandemik COVID-19 menjadikan generasi belia sebagai pengguna teknologi dan media sosial yang tinggi sehingga mereka menjalani kehidupan tidak aktif. Jesteru Malaysia Sports League (MSL), sebuah inisiatif baharu pembudayaan untuk bersukan khususnya bagi golongan belia sekali gus menggalakkan kembali belia dalam aktiviti sukan dan amalan gaya hidup sihat.Menurut Perdana Menteri, Datuk Seri Ismail Sabri Yaakob MSL menyasarkan penyertaan 133,000 orang dan 2,232 program yang memberi manfaat kepada 5 juta penyertaan di seluruh negara.

(Perdana Menteri, Datuk Seri Ismail Sabri Yaakob)

"Kerajaan percaya Model Baharu Pembangunan Belia 2030 yang sedang dirangka dapat direalisasikan sebagai agenda mutakhir bagi memperkasa elemen belia sebagai sumber dan aset negara," kata Ismail ketika berucap merasmikan Hari Belia Negara 2022 Peringkat Kebangsaan di Padang Pekan Tuaran di sini.Dalam pada itu, beliau menyarankan kepada belia seluruh negara supaya merebut apa jua peluang yang disediakan sepanjang sambutan Hari Belia Negara 2022.


Tinjauan Kesihatan orang asli dilaksana di lebih 70 perkampungan

KAMPAR, 16 Julai- Sebanyak 71 perkampungan orang asli akan terlibat dalam Tinjauan Kesihatan Orang Asli (OAHS) yang dilaksanakan oleh Institut Kesihatan Umum (IKU) dengan kerjasama Jabatan Kemajuan Orang Asli (JAKOA).  Menteri Kesihatan, Khairy Jamaluddin berkata tinjauan selama tiga bulan itu yang bermula bulan ini sehingga September depan, akan disertai 4,700 buah rumah. Objektifnya mengumpul maklumat terperinci status kesihatan masyarakat orang asli di negara ini, dengan mengguna pakai modul daripada Tinjauan Kebangsaan Kesihatan dan Morbiditi (NHMS).  "Kita sasarkan 21,000 responden. Kita akan gunakan tinjauan ini untuk merangka intervensi yang khusus dari segi kesihatan awam dan perubatan agar perkhidmatan kesihatan yang diberikan kepada orang asli lebih berdasarkan bukti."Sekarang perlkhidmatan kesihatan kita berdasarkan laporan di lapangan, pergi ke lapangan kita tengok dan kita akan bertindak tetapi dengan garis dasar kita akan dapat tahu keadaan sebenar kesihatan masyarakat orang asli," kata Khairy selepas melancarkan Majlis Perasmian OAHS di Dewan Komuniti Kampung Sahom, di sini.  Sebanyak 15 pasukan akan menjalankan aktiviti pengumpulan data secara serentak melalui sesi temu ramah, pemeriksaan kesihatan dan pemeriksaan rekod imunisasi kanak-kanak.

(Khairy Jamaluddin (tengah) bergambar kenangan bersama masyarakat orang asli pada majlis pelancaran Tinjauan Kesihatan orang asli di Dewan Komuniti Sahom, Kampar/BERNAMA)


Kompleks ICQS Nabawan, pertingkat keselamatan sempadan negara - Hamzah

NABAWAN, 16 Julai - Kementerian Dalam Negeri (KDN) merancang membina sebuah Kompleks Bersepadu Imigresen, Kastam, Kuarantin dan Keselamatan (ICQS) di Nabawan, Sabah.Menterinya, Datuk Seri Hamzah Zainuddin berkata pembinaannya akan dimulakan sejurus proses permohonan tanah berkeluasan kira-kira 26.3 hektar, diluluskan kerajaan negeri.

"Untuk memberi kemudahan kepada penduduk di kawasan ini supaya dia tidak payah pergi jauh ke pusat seperti buat laporan kelahiran, kematian ataupun laporan jenayah."Kita boleh menggunakan fasiliti yang ada apabila kita bangunkan balai polis di kawasan itu nanti, di situ juga balai polis kita pertingkatkan supaya boleh menerima laporan kelahiran dan juga kematian dan ini akan menjadi wakil kepada Jabatan Pendaftaran Negara," katanya.Tambah Hamzah, pembinaan kompleks berkenaan, antara usaha kerajaan meningkatkan tahap keselamatan negara khususnya pergerakan keluar dan masuk penduduk merentasi sempadan negara, selain mengekang aktiviti kemasukan Pendatang Asing Tanpa Izin (PATI) melalui sempadan antarabangsa negara.


8 tahun berlalu, keadilan terhadap tragedi MH17 tetap akan diteruskan

KUALA LUMPUR, 16 Julai - Esok merupakan hari memperingati ulang tahun ke lapan tragedi pesawat Malaysia Airlines penerbangan MH17 yang ditembak jatuh di Ukraine pada 17 Julai 2014.Sebagai tanda solidariti Kementerian Pengangkutan bersama waris tragedi yang mengorbankan 298 nyawa penumpang dan anak kapal tersebut akan terus diingati.Kerajaan Malaysia komited untuk mencari kebenaran, menuntut keadilan serta mengheret mereka yang bertanggungjawab kemuka pengadilan dan kepada prosiding jenayah yang bebas, terbuka dan telus terhadap penjenayah yang didakwa dalam pendakwaan kebangsaan di Belanda ketika ini.

"Kami turut menggesa semua negara dan pihak yang terlibat untuk memberi kerjasama sepenuhnya mengikut Resolusi Majlis Keselamatan Pertubuhan Bangsa Bersatu (UNSC) 2166 (2014)."Proses kehakiman yang menyeluruh mesti dilakukan untuk mendapatkan kebertanggungjawaban penjenayah dan menuntut keadilan bagi mangsa serta waris yang terlibat dalam tragedi MH17," menurut kenyataan yang dikeluarkan Kementerian Pengangkutan Malaysia.Kenyataan menyebut mencari kebenaran terhadap nahas yang berlaku akan terus menjadi keutamaan kerajaan dan mengulangi rasa simpati dan ucapan takziah kepada seluruh ahlikeluarga dan insan tersayang mangsa nahas.


IKBN Kuala Perlis buka peluang kepada belia selatan Thailand

KUALA PERLIS, 16 Julai- Institut Kemahiran Belia Negara (IKBN) Kuala Perlis menerima lawatan rasmi delegasi 80 pegawai dan ketua komuniti Majlis Daerah Sadao, Thailand diketuai Pegawai Daerah Sadao, Surin Suriyawong.

Pengarah IKBN Kuala Perlis, Zurihanmi Zakariya berkata, lawatan kerja ini adalah yang julung kali diadakan oleh kepimpinan masyarakat di wilayah selatan Thailand.

Lawatan ini sebagai ruang memperkukuh hubungan dua hala kedua-dua negara khususnya bagi memperkasakan dan berkongsi kepakaran dalam bidang pendidikan teknikal dan latihan vokasional (TVET) dengan belia di Sadao.

IKBN Kuala Perlis menawarkan pelbagai latihan kemahiran meliputi bidang penyelenggaraan marin, penyelenggaraan kereta, kenderaan perdagangan, jentera berat, semburan cat, automotif, lukisan seni bina dan perancahan (scaffolding).

Dengan prasarana dan latihan disediakan IKBN Kuala Perlis ini sudah tentu dapat melatih belia-belia di Sadao bagi meningkatkan kemahiran serta memberi peluang menjana pendapatan dan melahirkan tenaga kerja tempatan yang berkemahiran tinggi.


Jumlah pengangguran dalam kalangan belia turun 5.3%

TUARAN, 16 Julai - Kadar pengangguran dalam kalangan belia yang berusia 15 hingga 40 tahun di seluruh negara menunjukkan penurunan kepada 5.3 peratus bagi suku pertama tahun ini berbanding 5.9 peratus dalam tempoh sama tahun lepas, Perdana Menteri, Datuk Seri Ismail Sabri Yaakob berkata peratusan itu menunjukkan bilangan penganggur pada suku pertama tahun ini adalah seramai 585,000 orang, menurun berbanding 627,000 orang bagi tempoh yang sama tahun lepas."Jumlah ini dijangka terus menurun sekiranya kita mengambil tahu dan mengambil peduli pelbagai inisiatif serta program yang tersedia untuk belia," katanya di sini.

Ismail berkata bagi memastikan angka pengganguran belia terus menurun, kerajaan antara lain melalui kerjasama strategik dengan Kementerian Belia dan Sukan, Kementerian Pertanian dan Industri Makanan dan Jabatan Ketua Pengarah Tanah dan Galian (Persekutuan) memberi tumpuan lebih kepada pertanian bandar.Beliau berkata usaha itu merupakan strategi bagi meningkatkan penglibatan belia dalam sektor agromakanan selain Program Agropreneur Muda.Sejumlah 8,000 usahawan muda telah menerima bantuan meliputi geran, pembiayaan, serta kursus jangka masa pendek, khidmat nasihat teknikal dan kewangan.

(Ismail hadir pada perasmian Hari Belia Negara 2022 Peringkat Kebangsaan)

"Agro makanan dapat memberi pendapatan lumayan kepada pengusahanya jika ia diurus dan diusahakan secara bersungguh-sungguh menggunakan teknologi terkini. Ia dapat menjamin kualiti pengeluaran yang boleh dieksport bagi membantu menambahkan hasil negara. Penglibatan belia dalam agromakanan akan diperkasa melalui program Agro Job Fair di MAHA 2022 bulan depan. yang menawarkan 5,000 peluang pekerjaan oleh syarikat yang menyertainya. Saya menyeru graduan berminat serta golongan belia untuk merebut peluang pekerjaan dalam program ini," katanya lagi.

Ismail berucap merasmikan Hari Belia Negara 2022 Peringkat Kebangsaan di Padang Pekan Tuaran di sini.

Turut hadir ialah Ketua Menteri Sabah Datuk Seri Hajiji Noor, Timbalan Ketua Menteri Sabah Datuk Seri Bung Moktar Radin, Menteri Belia dan Sukan Datuk Seri Ahmad Faizal Azumu, dan Presiden Majlis Belia Malaysia Mohd Izzat Afifi Abdul Hamid.Bertemakan 'Ini Masa Kita’, sambutan Hari Belia Negara 2022 Peringkat Kebangsaan yang diadakan selama tiga hari bermula semalam, menyediakan pelbagai acara antaranya sukan bola jaring, badminton, silat, pameran, Karnival Kerjaya Belia dan Forum Ad-Deen.


Tanaman jagung berskala besar, bantu penyelesaian isu kekurangan bekalan makanan ayam

KUALA LUMPUR, 16 Julai - Kaedah penanaman jagung berskala besar boleh dilaksanakan sebagai penyelesaian kepada isu kekurangan bekalan makanan ayam.Saranan tersebut disuarakan Penganalisis Ekonomi Datuk Dr. Madeline Berma.Beliau yang juga Profesor Kehormat, Universiti Malaysia Sarawak (UNIMAS) berpandangan sudah tiba masanya agensi berkaitan merangka pelan strategik dan memulakan projek tanaman jagung secara komersial di kawasan berpotensi.

"Kalau kita tidak menyelesaikan masalah dalam jangka masa panjang, dari segi pengeluaran dedak ayam itu, sampai bila-bila kita akan bergantung kepada dedak import ini yang kita perlukan untuk perancangan jangka masa panjang."Sekarang amat terdesak, ini adalah respon kerajaan kepada masalah semasa tapi untuk jangka masa panjang, kita perlu mengubah cara pengeluaran ekonomi kita, pergantungan kita, apa yang kita perlu import dan apa yang kita boleh eksport," katanya ketika ditemui selepas menjadi tetamu dalam rancangan Selamat Pagi Malaysia di Angkasapuri.Tambah Dr. Madeline, langkah tersebut juga dilihat proaktif sebagai persediaan mengurangkan pergantungan terhadap jagung import. Sekali gus berupaya menjadi negara pengeluar yang menghasilkan kualiti jagung seperti yang diperlukan untuk dibuat dedak makanan haiwan ternakan.


Golongan berisiko disaran dapatkan suntikan vaksin influenza

KUALA LUMPUR, 16 Julai - Tujuh daripada 10 warga emas berumur 65 tahun ke atas berisiko tinggi menghadapi komplikasi sekiranya dijangkiti virus Influenza. Perunding Respiratori, Jabatan Perubatan, Pusat Perubatan Universiti Malaya (PPUM), Profesor Madya Dr. Poh Mau Ern berkata virus tersebut menjangkiti saluran pernafasan dan merebak dari individu yang dijangkiti kepada individu yang lain melalui titisan salur pernafasan apabila bercakap, batuk atau bersin. Justeru, beliau menggalakkan orang ramai untuk mendapatkan suntikan vaksin Influenza setiap tahun bagi meningkatkan imuniti badan agar tidak dijangkiti virus tersebut.

"Kita memang menggalakkan terutama golongan yang berisiko sebab vaksin ini sudah ada lama, dia bukan vaksin MRNA yang kita baru temui. "Kesan sampingan itu hampir tiada dan jika ada mungkin demam sikit atau otot rasa sengal sikit tapi sangat selamat untuk diambil oleh golongan berisiko dan orang muda untuk kita lindungi golongan yang lebih terdedah," katanya ketika ditemui selepas menjadi tetamu dalam rancangan Selamat Pagi Malaysia di Angkasapuri.Dr. Poh turut menasihati orang ramai untuk terus mengamalkan langkah kawalan kesihatan seperti pencegahan virus COVID-19 susulan ciri-ciri penyakit tersebut yang hampir sama.


Stadium Shah Alam akan dinaik taraf

SHAH ALAM, 16 Julai - Kerajaan negeri Selangor memutuskan Stadium Shah Alam yang berusia hampir 30 tahun dan kawasan sekitarnya memerlukan satu pembaharuan dan berwajah baharu.Stadium Shah Alam baharu itu akan diinspirasikan berdasarkan Stadium Ajax Amsterdam dengan kapasiti sekitar 60,000 hingga 70,000 penonton.Menteri Besar, Datuk Seri Amirudin Shari berkata keputusan mengadakan pembangunan baharu sukan dan fasiliti itu diambil selepas melakukan pertimbangan teliti sejak tahun 2013.

"Kerajaan negeri menyedari maklum balas orang ramai mengenai Stadium Shah Alam, ada yang mahu kerajaan negeri membaiki kemudahan sukan ini dan mengembalikan zaman kegemilangannya. Ada juga yang merasakan bahawa kita harus membina semula dengan kemudahan moden dan memberikan nafas baharu kepada stadium ini. Setakat ini, segala cadangan dan pandangan telah diteliti dan akan dikemukakan kepada pemaju untuk dipertimbangkan," kata Amirudin di sini.

(Amirudin pada majlis penyerahan LOI PembangunanKompleks Sukan Shah Alam antara Setiausaha Kerajaan Selangor, Datuk Haris Kasimkepada Naib Presiden Eksekutif MRCB, Datuk Dell Akbar Khan Hyder Khandi Bangunan Sultan Salahuddin Abdul Aziz Shah, di sini pada Jumaat )

Kerajaan negeri telah melantik Malaysian Resources Corporation Berhad (MRCB) untuk melaksanakan pembangunan baharu Stadium Shah Alam dan fasilti sukan sekitarnya dengan kos ditetapkan sekitar RM787 juta.Projek dijangka bermula seawal tahun hadapan dan dijangka siap pada tahun 2026 itu, seiring dengan pembinaan stesen Aliran Transit Ringan (LRT) 3 berhampiran kawasan kompleks berkenaan.


KKM setuju tubuh Majlis Autisme Nasional

KUALA LUMPUR, 16 Julai- Kementerian Kesihatan (KKM) bersetuju menubuhkan Majlis Autisme Nasional bagi membangun intervensi dan sokongan bersepadu serta menyeluruh kepada individu autisme.Menteri Kesihatan Khairy Jamaluddin berkata penubuhan majlis itu bertujuan membangunkan strategi intervensi bersepadu bagi individu yang berada dalam spektrum autisme yang merangkumi latihan kepada ibu bapa, pendaftaran nasional dan landasan maklumat yang mempunyai kaitan dengan autisme daripada peringkat kanak-kanak sehingga dewasa.Majlis Autisme Nasional akan membabitkan Kementerian Pendidikan, Kementerian Pembangunan Luar Bandar, Kementerian Pembangunan Wanita, Keluarga dan Masyarakat serta kementerian lain yang berkaitan.Beliau berkata KKM akan menyediakan kertas Kabinet mengenai penubuhan majlis itu dan akan membentangkannya kepada Kabinet dalam tempoh sebulan atau dua bulan akan datang."Majlis ini bukan hanya memperlihatkan sokongan yang kita beri kepada ibu bapa atau individu autisme di peringkat kanak-kanak tetapi juga intervensi sokongan yang kita dapat beri kepada mereka apabila mereka menjadi dewasa dan ingin menyumbang kepada pembangunan negara,” katanya.Khairy berkata demikian kepada pemberita selepas merasmikan penutupan Bengkel Transformasi Strategi dan Memperkasa Penjagaan Autisme di sini, semalam.

Menteri Kesihatan Khairy Jamaluddin merasmikan penutupan Bengkel Transformasi Strategi dan Memperkasa Penjagaan Autisme, semalam / FOTO TWITTER Khairykj

Beliau berkata menerusi majlis itu, beliau berharap untuk membangunkan Pendaftaran Klinikal Autisme Kebangsaan sebagai pangkalan data kes autisme di negara ini.Mengenai bengkel berkenaan, Khairy berkata perkara yang dibangkitan termasuk perlindungan insurans kepada individu autisme akan diteliti oleh Majlis Autisme Nasional itu kelak dan Bank Negara sebagai badan kawal selia industri insurans di negara ini boleh jemput untuk memberi pandangan.


Bot karam: Seorang mangsa ditemukan selamat

GEORGE TOWN, 16 Julai- Seorang daripada empat kru bot warga Indonesia yang dilaporkan hilang Rabu lepas selepas bot dinaiki mereka karam di perairan ditemukan selamat di pantai Pulau Kendi, dekat sini, semalam.Zulham Efendi Marwani, 31, berkata beliau terapung di laut sejak Selasa lepas apabila bot kayu dinaikinya karam dan bergantung nasib dengan jaket keselamatan serta hanya meminum air laut untuk meneruskan hidup."Saya hanya fikirkan keselamatan sahaja dan sentiasa berdoa semoga selamat sama ada dibantu bot lain atau berjumpa kawasan pantai. Alhamdulillah akhirnya saya terdampar di pantai di sini (Pulau Kendi) dan sebuah bot nelayan membantu."Bot kami keluar dari jeti Tanjung Balai Asahan, Indonesia sejak Sabtu lepas dan sebenarnya mahu ke Satun, Thailand untuk mengambil barangan antaranya bawang dan buah-buahan namun bot yang dinaiki karam pada 12 Julai,” katanya yang ditemui di Jeti Pangkalan Pasukan Polis Marin di Batu Uban di sini, semalam.Zulham Efendi berkata ketika kejadian, terdapat lima kru termasuk seorang nakhoda di dalam bot berkenaan dengan kesemuanya sempat memakai jaket keselamatan.Sementara itu, Pengarah Agensi Penguatkuasaan Maritim Malaysia (APMM) Pulau Pinang Kapten Maritim Abd Razak Mohamed berkata pihaknya menerima laporan pada pukul 7.50 pagi semalam daripada bot nelayan tempatan yang memaklumkan menjumpai individu lelaki berada di pesisiran pantai Pulau Kendi.Beliau berkata Zulham Efendi dijumpai dalam keadaan lemah sedang meminta bantuan dan keadaan mencurigakan di kawasan pantai itu sebelum dipindahkan ke bot APMM seterusnya dibawa ke Jeti Polis Marin Batu Uban untuk tindakan lanjut."Hasil keterangan awal, Zulham Efendi memaklumkan bahawa dia merupakan warga Indonesia serta seorang daripada kru bot yang karam dalam operasi mencari dan menyelamat yang diaktifkan sejak Rabu lepas,' katanya.

Pegawai Operasi Agensi Penguatkuasaan Maritim Malaysia (APMM) Pulau Pinang menjalankan operasi mencari mangsa bot karam di perairan berhampiran Pulau Kendi FOTO BERNAMA

Menurutnya mangsa pertama yang terselamat iaitu Aswin, 43, telah diserahkan kepada Konsulat Jeneral Republik Indonesia (KJRI) Pulau Pinang Bambang Suharto pada pukul 10.00 pagi semalam.Semalam, Aswin ditemukan terapung di kedudukan lebih kurang 7.5 batu nautika dari barat Sungai Kongsi, Balik Pulau dekat sini pada pukul 12.25 tengah hari oleh bot nelayan sebelum dia diserahkan kepada APMM Pulau Pinang.Operasi mencari dan menyelamat tiga lagi kru bot yang ditangguhkan pada pukul 7.30 malam tadi akan bersambung hari ini. -BERNAMA


Ijazah Sarjana Muda Sains Geosains Petroleum UTP: Pertama di Asia Tenggara terima akreditasi antarabangsa

IPOH, 16 Julai- Universiti Teknologi Petronas (UTP) berjaya mencapai satu lagi kejayaan dalam menyediakan pendidikan kelas dunia, apabila program Ijazah Sarjana Muda Sains Geosains Petroleumnya menerima akreditasi antarabangsa dari Persatuan Geologi London, yang pertama di Asia Tenggara dan Malaysia.Kejayaan itu amat signifikan untuk UTP kerana program Sarjana Muda Geosains Pertoleumnya terbukti berkualiti dan mencapai standard yang setanding dengan universiti terkemuka lain seperti University of Cambridge, University of Oxford, University of Aberdeen, Cardiff University, National University of Ireland dan King Abdulaziz University, Saudi Arabia.Akreditasi itu memberikan jaminan tambahan kepada pelajar bahawa progam Ijazah Geosains Petroleum yang ditawarkan di UTP, adalah berkualiti tinggi dan telah diperakukan oleh sebuah badan yang terdiri daripada ahli akademik dan industri antarabangsa.“Satu-satunya seumpamanya di rantau ini, program Sarjana Muda Geosains Petroleum disenaraikan 60 terbaik untuk subjek Kejuruteraan Mineral dan Perlombongan oleh Quacquarelli Symonds World University Rankings 2022, dan mengekalkan kedudukan universiti terbaik negara untuk subjek tersebut tiga tahun berturut-turut.“Seorang graduan yang mengambil program sarjana muda berakreditasi akan memperoleh pengalaman dan pandangan relevan bagi mencapai status ahli geologi bertauliah ataupun ahli sains,” menurut kenyataan dikeluarkan UTP semalam.Menurut kenyataan itu, program Sarjana Muda Geosains Pertoleum penuh dengan sesi pembelajaran, pengembaraan dan aktiviti luar yang menarik, interaksi akademik dan industri, pendedahan kepada teknologi terkini dan aplikasi digital terkini.“Pengajaran dan pembelajaran geosains petroleum adalah berdasarkan kepada kurikulum yang terkini dan komprehensif yang diiktiraf dan pantau oleh agensi akreditasi, badan profesional, pemeriksa antarabangsa dan pakar industri.

“Kursus akan dilaksanakan oleh kakitangan akademik tempatan dan antarabangsa daripada pelbagai kepakaran geosains termasuk geologi, geofizik, geokimia, penerokaan dan juga pakar produksi,” menurut kenyataan itu.Maklumat lanjut program Geosains Petroleum dan permohonan untuk pengambilan September boleh dilayari menerusi www.utp.edu.my. -BERNAMA


Tourism Malaysia tawar Pakej Durian Tourism

GEORGE TOWN, 15 Julai- Lebih RM100,000 disasarkan Tourism Malaysia menerusi promosi diskaun 10 peratus Pakej Durian Tourism bagi wilayah Utara.  Ketua Pengarahnya, Datuk Zainuddin Abdul Wahab berkata kempen yang bermula 1 Julai hingga 31 Ogos itu bertujuan untuk mempromosi durian dalam negeri-negeri terlibat.  Beliau berkata, untuk mencapai sasaran tersebut, sekurang-kurangnya 500 pakej disasarkan terjual dalam tempoh kempen tersebut berjalan.  Pakej tersebut turut melibatkan elemen ekopelancongan, agropelancongan, arkeopelancongan dan pengembaraan lasak.  "Antara pakej yang ditawarkan ialah Pakej 2 Hari 1 Malam bermula daripada RM290 seorang dan Pakej 3 Hari 2 Malam bermula daripada RM388 seorang dengan tempahan minimum empat orang bagi setiap pakej.“Bagi merancakkannya, Tourism Malaysia turut menawarkan diskaun 10 peratus kepada pembeli pakej tersebut," katanya kepada pemberita selepas merasmikan kempen Pakej Durian Tourism 2022 di sini.Beliau berkata program itu bertujuan merancakkan semula aktiviti pemasaran dan promosi pelancongan domestik selain membantu pengusaha dusun durian malah ia juga dilihat berupaya menyumbang kepada pertumbuhan ekonomi penduduk setempat.

(Datuk Zainuddin Abdul Wahab (tengah) berkata kempen yang bermula 1 Julai hingga 31 Ogos itu bertujuan untuk mempromosi durian dalam negeri-negeri terlibat)Zainuddin berkata bagi menjayakan kempen itu, Tourism Malaysia telah menjalin kerjasama dengan lima pengusaha pelancongan dalam membangunkan pakej durian yang menggabungkan elemen ekopelancongan, agropelancongan, arkeopelancongan dan pengembaraan lasak.Beliau berkata lima pengusaha itu ialah Kurma Travel and Tours Sdn Bhd, Adventure360 Tours Sdn Bhd, Time Free Vacation Sdn Bhd, M.Maha-Izah Transport and Tours Sdn Bhd dan Asia Gateway Tours.“Maklumat lanjut berkenaan pakej yang ditawarkan boleh diperoleh menerusi laman web Tourism Malaysia di www.malaysia.travel,” katanya.


Padi MARIA: Tempoh matang singkat, pengeluaran tinggi

(MARIA telah dilesenkan secara eksklusif kepada Syarikat Padi Pukal Parit 7 (Sekincan) Sdn. Bhd)

SUNGAI BESAR, 15 Julai- Institut Penyelidikan dan Kemajuan Pertanian Malaysia (MARDI) berjaya  menghasilkan varieti padi baharu dikenali sebagai MRQ 103 dengan nama komersial ‘MARDIRiceAroma’ (MARIA).Menteri Pertanian dan Industri Makanan Datuk Seri Dr Ronald Kiandee berkata MARIA adalah baka baharu dihasilkan melalui kacukan di antara MRQ 89 dan MRQ 50. Beliau berkata, MARIA yang mempunyai tempoh matang lebih singkat dan penghasilan lebih banyak, berbanding baka yang dihasilkan sebelum ini melalui tempoh kajian selama 13 tahun dengan kos hampir RM1 juta."Varieti ini mempunyai keistimewaan iaitu lebih singkat tempoh penanamannya, sekitar 117 hingga 120 hari selepas tabur serta prestasi  hasil padi boleh mencapai 5.8 tan sehektar. "Jika dibandingkan dengan baka yang dihasilkan sebelum ini lazimnya, akan memakan masa melebihi 120 hari untuk mencapai tempoh matang dengan ketinggian sekitar 119 cm dan pengeluaran hasil tidak sampai lima metrik tan padi per hektar. “Varieti ini juga sederhana rintang terhadap penyakit karah dan bena perang, namun ia sederhana rentan kepada penyakit hawar daun bakteria, hawar seludang dan penyakit merah virus (tungro),” katanya kepada pemberita selepas Majlis Memperkenalkan Varieti Padi Spesialiti Baharu MARIA di Plot Petani Parit 1 Timur, dekat sini.Mengulas lanjut, Kiandee berkata beras Maria ini tergolong dalam kategori beras yang panjang dan tirus, beraroma serta kandungan amilosa yang sederhana. "Tekstur nasinya tidak melekit dan mempunyai kandungan indeks glisemik (Gl) yang rendah sesuai untuk pesakit diabetis.

(Menteri Pertanian dan Industri Makanan Datuk Seri Dr Ronald Kiandee (kanansekali) bersama Ketua Pengarah Institut Penyelidikandan Kemajuan Pertanian Malaysia (MARDI)Datuk Dr Mohamad Zabawi Abdul Ghani(dua dari kanan)semasa membuatlawatan ke tapak pamerandi Plot Petani Parit Satu Timur Sungai Besar)

"Permintaan tinggi bagi pengeluaran beras wangi, menjadi pemangkin kepada MARDI melaksanakan kajian dengan 53 varieti berjaya dikeluarkan oleh institut penyelidikan itu.“Daripada 53 varieti itu, 40 merupakan padi biasa, 12  adalah padi spesialiti dan satu adalah padi hibrid," katanya.Mengulas lanjut berhubung pengeluiaran beras berkenaan, Kiandee berkata MARIA telah dilesenkan secara eksklusif kepada Syarikat Padi Pukal Parit 7 (Sekincan) Sdn. Bhd.katanya, ia merupakan kerjasama pintar MARDI bersama syarikat berkenaan bagi membolehkan padi spesialiti terus diperluaskan pengeluarannya.Sementara itu, dalam perkembangan lain, beliau berkata kementeriannya juga turut mengedarkan baja GENKiMO MARDI kepada tiga Pertubuhan Peladang Kawasan (PPK) di kawasan Sungai Besar.Katanya, ia telah dibuktikan keberkesanannya meningkatkan hasil padi sehingga 25 peratus melalui beberapa siri kajian di Sekinchan, Selangor; Kampung Sungai Rambai, Melaka; Tanjung Tualang, Perlis dan Kampung Wasan di Brunei.


Musim haji terbaik, jemaah dapat laksana ibadah dengan sempurna

MAKKAH, 15 Julai- Musim haji 2022 dianggap yang terbaik pernah dilaksanakan oleh Tabung Haji (TH).  Ini kerana kesemua jemaah haji Malaysia berjaya melengkapkan kesemua rukun dan wajib haji seperti yang ditetapkan.  Paling menggembirakan TH, kesemuanya melaksanakan wukuf di Arafah, termasuk pesakit-pesakit di hospital menerusi program Safari Wukuf.

Ketetapan syarat yang dikenakan kerajaan Arab Saudi juga tidak menjejaskan urusan jemaah meskipun pengumuman mengenainya dilakukan pada Ramadan, tidak seperti sebelum ini 10 bulan lebih awal.

Malah kawalan jemaah yang lebih ketat, membolehkan semua ibadah selesai mengikut perancangan tanpa sebarang kejadian yang tidak diingini. "Tabung Haji telah membuat persediaan untuk melaksanakan urusan haji ini dengan mengambil kira keperluan kesihatan para jemaah haji, daripada mula melaporkan diri dari stesen berlepas di Malaysia hingga selesai ibadah haji semasa operasi masyair iaitu di Arafah, Muzdalifah dan Mina," kata Menteri di Jabatan Perdana Menteri (Hal Ehwal Agama), Datuk Idris Ahmad.

Bilangan pesakit yang menerima rawatan juga jauh lebih rendah dari musim sebelum ini iaitu 62 orang manakala meninggal dunia hanya seorang.  Tabung Haji juga kata Idris akan sentiasa berikhtiar membantu meringankan beban jemaah berikutan kos mengerjakan haji yang semakin meningkat. "Keadaan inflasi yang berlaku di seluruh dunia sememangnya membimbangkan saya sebagai menteri yang bertanggungjawab atas urusan ibadah haji. "Namun kita juga perlu menerima realiti kenaikan kos yang berlaku setiap tahun dan pada masa yang sama juga TH perlu mencari jalan supaya semakan bayaran haji tidak akan membebankan bakal haji Malaysia," jelas Idris.

Sebaik kesemua jemaah pulang ke tanah air, TH akan terus merancang untuk persiapan awal bagi musim haji 2023, di samping mempertingkat dan menambah baik perkhidmatan demi kesejahteraan jemaah negara.

Penerbangan pertama kepulangan jemaah Malaysia adalah pada 17 Julai manakala yang terakhir dijangka 12 Ogos.Laporan Faisal Jamal.


Pasukan khas tangani isu tuntutan waris Kesultanan Sulu ditubuhkan

Memetik laporan Bernama, pada Selasa lepas, dilaporkan aset dua anak syarikat Petronas di Azerbaijan dirampas oleh waris kesultanan Sulu, yang dikatakan menuntut AS$14.92 bilion (RM62.59 bilion) daripada Malaysia/FOTO HIASAN BERNAMA)

KUALA LUMPUR, 15 Julai- Pasukan Khas bagi meneliti, memantau serta merangka tindakan berlunaskan undang-undang sewajarnya ditubuhkan bagi menangani isu tuntutan waris Sultan Jamalul Kiram II (Sultan Sulu).Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar, berkata pasukan khas yang diketuainya itu, dianggotai Menteri Luar Datuk Seri Saifuddin Abdullah, Peguam Negara Tan Sri Idris Harun, dan pakar-pakar berkaitan timbang tara antarabangsa."Bahagian Hal Ehwal Undang-Undang (BHEUU) bersama Jabatan Peguam Negara sedang menentukan Terma rujukan (TOR) dan juga keahlian tambahan jika perlu."BHEUU dan Kementerian Luar Negeri akan bertindak selaku urus setia Pasukan Khas tersebut.," katanya dalam satu kenyataan.Menurut kenyataan itu, kerajaan memandang serius isu yang mengganggu gugat kepentingan aset-aset negara di luar negara oleh waris Sultan Sulu khususnya aset di bawah syarikat-syarikat berkaitan kerajaan.Kenyataan itu berkata, kerajaan akan mengambil tindakan proaktif dan agresif dalam menangani isu berkenaan demi mempertahankan aset dan kedaulatan negara.Memetik laporan Bernama, pada Selasa lepas, dilaporkan aset dua anak syarikat Petronas di Azerbaijan dirampas oleh waris kesultanan Sulu, yang dikatakan menuntut AS$14.92 bilion (RM62.59 bilion) daripada Malaysia.

(Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar/BERNAMA)

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh waris Sulu, untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.Pada Mac lalu, penimbang tara di Perancis memutuskan bahawa, Malaysia yang mewarisi obligasi perjanjian pajakan apabila memperoleh kemerdekaan daripada Britain, mesti membayar waris berkenaan sebanyak AS$14.92 bilion.Namun Wan Junaidi ketika itu dilaporkan berkata keputusan Mahkamah Arbitrasi Paris untuk Malaysia membayar pampasan AS$14.92 bilion kepada pihak mendakwa sebagai waris Sultan Sulu adalah tidak sah, kerana tidak berlandaskan undang-undang.Katanya keputusan yang ditetapkan penimbang tara Dr Gondoza Stampa itu sudah dibatalkan dan tidak lagi sah dari segi undang-undang.Pada Selasa lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitarsi Paris, dengan alasan perundangan kes itu menjejaskan kekebalan kedaulatan Malaysia.Dalam kenyataan Wan Junaidi pada Rabu, beliau berkata kesan daripada perintah penggantungan itu, Final Award yang diputuskan Dr Stampa tidak boleh dikuatkuasakan di mana-mana negara, sehingga keputusan muktamad oleh Mahkamah Paris dengan permohonan pembatalan Final Award yang dibuat kerajaan Malaysia.


Lebih RM132 juta diperuntuk bina 15 BBP seluruh negara

PUTRAJAYA, 15 Julai- Lebih RM132 juta diperuntukkan tahun ini bagi 15 projek pembinaan Balai Bomba dan Penyelamat (BBP), di seluruh negara.

Lima daripada projek tersebut dijangka siap dan bakal beroperasi menjelang Disember.Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata lima buah balai yang bakal siap itu bertempat di Sabah, Sarawak dan Semenanjung."Siap kita percaya pada hujung tahun ini sekurang-kurangnya lima seperti dijadual, yang tidak mengalami kelewatan dan bukan projek sakit. "Dua dijangka siap di Sarawak dan Semenanjung serta satu di Sabah. Kita percaya sekiranya tidak ada sebarang masalah mungkin jumlah itu akan lebih banyak," katanya.

Beliau berkata demikian selepas Majlis Penyerahan Bendera Kontinjen Jabatan Bomba dan Penyelamat Malaysia ke World Police and Fire Games Rotterdam 2022, di sini hari ini.Seramai 41 pegawai JBPM menggalas cabaran pada temasya yang bertempat di Belanda mulai 22 hingga 31 Julai.Sembilan emas menjadi sasaran menerusi enam acara iaitu Golf, Badminton, Bench Press, Push Pull dan Tenpin Boling serta Dart.


Subsidi Upah: Kerajaan salur RM20.89 bilion

(Menteri Kewangan Tengku Datuk Seri Zafrul Abdul Aziz)

KUALA LUMPUR, 15 Julai- Kerajaan telah menyalurkan sejumlah RM20.89 bilion kepada 357,895 majikan melalui Program Subsidi Upah (PSU) untuk mengekalkan penggajian 2.96 juta pekerja tempatan dan mengurangkan kadar pengangguran dalam kalangan pekerja warganegara Malaysia. Menteri Kewangan Tengku Datuk Seri Zafrul Abdul Aziz berkata bagi PSU 1.0, seramai 322,177 majikan dan 2.64 juta pekerja telah menerima manfaat di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dengan permohonan subsidi upah yang diluluskan telah mencecah nilai RM12.958 bilion setakat 1 Julai 2022.Beliau berkata di bawah PSU 2.0 setakat 1 Julai 2022, sejumlah RM1.408 bilion telah disalurkan kepada 81,158 majikan untuk terus beroperasi dan mengekalkan penggajian seramai 719,024 pekerja.“Sementara bagi PSU 3.0 setakat tempoh yang sama, sebanyak RM3.766 bilion telah disalurkan kepada 162,307 majikan untuk mengekalkan penggajian bagi 1.53 juta pekerja.“Malah, PSU 3.0 turut ditambahbaik dengan Pakej Bantuan Perlindungan Ekonomi Dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) dan PEMERKASA+,” katanya dalam Laporan Kewangan Rakyat Ke-103 yang dikeluarkan pada hari ini.Tengku Zafrul berkata di bawah Pakej Perlindungan Rakyat Dan Pemulihan Ekonomi (PEMULIH), kerajaan telah melaksanakan PSU 4.0 dengan peruntukan sebanyak RM3.8 bilion yang dijangka memberi manfaat kepada 2.5 juta pekerja.

(FOTO HIASAN BERNAMA)“Bagi tempoh setakat 1 Julai 2022, sebanyak RM2.56 bilion telah disalurkan kepada 163,696 majikan untuk terus beroperasi dan mengekalkan penggajian bagi 1.92 juta pekerja,” katanya.Beliau berkata bagi PSU 5.0, sebanyak RM188.072 juta telah disalurkan kepada 7,579 majikan setakat 1 Julai 2022 bagi membolehkan mereka terus beroperasi dan mengekalkan penggajian bagi 106,948 pekerja.

Sementara itu, Tengku Zafrul berkata seramai 33,456 peserta telah berjaya ditempatkan di sektor awam dan syarikat-syarikat berkaitan kerajaan (GLC) melalui inisiatif program Malaysia Short-term Employment (MySTEP) setakat 30 Jun 2022.Daripada jumlah tersebut, seramai 17,446 orang pekerja telah ditempatkan di sektor awam manakala 16,010 pekerja lain di GLC serta rakan-rakan strategik lain, kata beliau.Dalam pada itu, bagi memastikan tempat bagi anak muda Orang Kurang Upaya (OKU) menceburi bidang pekerjaan, Tengku Zafrul berkata kerajaan juga telah menyediakan kuota khas sebanyak satu peratus atau 800 peluang penempatan untuk program MySTEP kepada golongan berkenaan.“Kerajaan amat menggalakkan agar warga OKU turut mengambil kesempatan ini dan memohon penyertaan melalui Portal MySTEP,” katanya.-BERNAMA


MAHA 2022 mampu tarik 100,000 pengunjung sehari

CHERAS, 15 Julai - Pameran Pertanian, Hortikultur dan Agropelancongan Malaysia (MAHA) 2022 yang akan berlangsung pada 4 hingga 14 Ogos ini, dijangka mampu menarik 100,000 pengunjung sehari. Menteri Pertanian dan Industri Makanan, Datuk Seri Dr Ronald Kiandee berkata pelbagai acara dirancang bagi menarik kehadiran orang ramai, setelah dua tahun tidak dapat dianjurkan, berikutan pandemik COVID-19 dan Perintah Kawalan Pergerakan (PKP).

(Ronald ditemui media selepas program ‘Flag Off MRT Train MAHA 2022')

"Pelbagai acara seperti lazimnya kali ini dibuat secara fizikal dan juga secara dalam talian, hibrid dan kita jangkakan akan mampu mengundang penglibatan lebih daripada 100,000 pengunjung sehari pelbagai acara telah dibuat acara pameran, niaga dan juga persamaan perniagaan dan MAHA merupakan satu expo yang akan mempamerkan pencapaian terkini dalam sektor industri agromakanan negara dan dunia, jadi saya harapkan Keluarga Malaysia mengambil kesempatan untuk berkunjung ke MAHA," kata Ronald di sini.

Pelbagai jawatankuasa telah dibentuk, bagi memastikan penganjuran MAHA 2022 di Taman Ekspo Pertanian Malaysia Serdang (MAEPS), berjalan lancar dan teratur.Sebanyak 1,500 ruang pameran dan jualan turut disediakan, melibatkan jabatan dan agensi kerajaan, syarikat swasta dan badan korporat serta penjual makanan popular.

"Berbanding empat tahun lepas, sudah tentu ada pencapaian baharu dan MAHA 2022 merupakan platform untuk mempamerkan pencapaian terkini dalam sektor pertanian negara dan dunia.“Jadi ini merupakan peluang untuk melihat pencapaian dalam sektor berkenaan. Semua pemain industri yang berminat dalam sektor pertanian akan dapat melihat pencapaian yang akan dipamerkan,” katanya.Dalam pada itu, Ronald menjelaskan kerajaan sentiasa berusaha secara berterusan bagi menjamin kelangsungan rantaian bekalan makanan.“Bekalan makanan bukan tidak berhadapan dengan pelbagai masalah. Kita berdepan dengan masalah banjir, kemarau, cuaca, penyakit dan sebagainya.“Jadi setiap masalah ini perlu ditangani untuk memastikan kelangsungan makanan. Kerajaan akan sentiasa memastikan masalah akan dapat diminimakan,” katanya.


Persetujuan penurunan harga minyak masak, pamer semangat Keluarga Malaysia

KUALA LUMPUR, 15 Julai - Kementerian Perusahaan Perladangan dan Komoditi menyambut baik persetujuan pihak industri menurunkan harga minyak masak seperti yang diumumkan Pasukan Jihad Tangani Inflasi.Menterinya, Datuk Zuraida Kamaruddin menerusi satu kenyataan berkata pemain industri telah memberi kerjasama yang baik dalam hal ini berasaskan semangat Keluarga Malaysia.Sebelum ini, kementerian telah mengadakan beberapa siri dialog bersama pemain-pemain industri minyak masak sawit untuk mencari penyelesaian menangani isu kenaikan harga barang keperluan tanpa menjejaskan daya saing sektor tersebut.Harga minyak sawit mula menunjukkan trend peningkatan ketara pada pertengahan tahun 2020 dan beberapa kali memecahkan rekod dengan harga tertinggi dalam sejarah industri sawit negara pada Januari 2021 hingga Mei tahun ini.

Bagaimanapun, peningkatan harga minyak masak masih diimbangi kerajaan menerusi subsidi kepada 60,000 tan minyak masak peket sebulan bagi menampung keperluan pengguna tempatan, terutamanya golongan B40.Zuraida turut memaklumkan sesi libat urus akan terus diadakan bagi mencari penyelesaian menang-menang untuk semua bagi menjamin kebajikan pekebun kecil sawit. Kementerian komited memastikan industri sawit kekal sebagai sektor komoditi terbesar dan menyumbang kepada pembangunan ekonomi negara.


Bantuan RM68,050 kepada 127 rumah terjejas ribut Selasa lepas

KANGAR, 15 Julai - Jabatan Kebajikan Masyarakat (JKM) menyampaikan bantuan bencana sebanyak RM68,050 kepada semua 127 rumah yang terjejas ribut pada Selasa lalu.Setiap ketua keluarga atau wakil menerima antara RM300 hingga RM4,000 bergantung kepada kerosakan kediaman masing-masing.Bantuan itu sebagai tambahan kepada peruntukan membaiki rumah yang disalurkan oleh Majlis Agama Islam dan Adat Istiadat Melayu Perlis (MAIPs). Menurut Menteri Besar, Datuk Seri Azlan Man bantuan berkenaan diharap dapat meringankan beban setiap penduduk terjejas dalam menjalani kehidupan seharian selepas bencana ribut. Jumlah bantuan yang disalurkan ini hasil penilaian terperinci yang telah dibuat antara pihak MAIPs dan Jabatan Kebajikan Masyarakat (JKM), dua agensi yang terlibat dalam menyelaras setiap bantuan ketika bencana berlaku di Perlis.

(Azlan bercakap kepada pemberita selepas majlis penyampaian Bantuan Bencana Ributoleh Jabatan Kebajikan Masyarakat di Auditorium Angkatan Pertahanan Awam Negeri)

"Biasanya melalui sistem yang wujud itu, mekanisme penyelarasan yang ada, maklumat-maklumat berkaitan dengan mangsa-mangsa ini kita dapat kumpulkan dan diselaraskan. Jadi pada hari ini, pihak MAIPs dan pihak JKM sebenarnya sudah pun turun ke kawasan, yang berkenaan dan bentuk-bentuk bantuan telah diproses sebenarnya oleh kedua-dua agensi ini. Kadang-kadang ada berlaku pertindihan sedikit dimana-mana, tetapi itu kita boleh selaraskan dan yang hari ini JKM sendiri telah menyalurkan bantuan-bantuan ini kepada mangsa-mangsa ribut yang berkenaan," kata Azlan di sini. Berikutan cuaca tidak menentu dengan hujan dan angin kencang yang berlaku ketika ini, penduduk negeri ini dinasihat berwaspada dan sentiasa peka dengan keadaan sekeliling terutamanya ketika berlakunya bencana.


Statitistik keciciran pelajar orang Asli menurun - JAKOA

BANGI, 15 Julai- Jabatan Kemajuan Orang Asli (JAKOA) sentiasa komited menangani isu keciciran pelajar orang asli pada peringkat sekolah menengah.Menurut Ketua Pengarahnya, Sapiah Datuk Mohd Nor, selepas pelbagai usaha dilaksana, statistik kadar keciciran pelajar orang asli semakin menurun. Sebanyak 203 keciciran pelajar dicatat pada 2022 berbanding 903 pada 2018. Tegasnya, keluarga memainkan peranan penting dalam memberi galakan kepada pelajar untuk menyambung pelajaran ke peringkat lebih tinggi. "Keciciran ini sebenarnya perlu ada sistem sokongan daripada keluarga. Keluarga memainkan peranan penting. Apabila pelajar tamatkan satu tahap pendidikan, dia mesti menyambung pendidikannya dan kami di jabatan akan sentiasa menekankan kepada para ibu bapa tentang betapa pentingnya pendidikan ini," kata beliau kepada pemberita RTM pada Majlis Anugerah Murid Cemerlang Orang Asli (MAMCOA) 2021, di sini. Seramai 76 pelajar orang asli di seluruh negara yang mendapat keputusan cemerlang dalam Sijil Pelajaran Malaysia (SPM) tahun 2021 diraikan pada majlis tersebut.Pelajar-pelajar yang ditemui menyatakan penghargaan atas usaha kerajaan dalam memberi peluang pendidikan terbaik kepada mereka.Pelajar, Nurul Alieya Syuhada Idrus, Nur Natasha Zaidi dan Tomy Kana menyatakan rasa syukur dengan peluang yang diberikan kerajaan untuk mendapatkan pendidikan."Terima kasihlah kepada JAKOA yang tanggung saya belajar selama ini di Sekolah Berasrama Penuh (SBP). Saya selepas ini bercadang nak sambung ke arah bidang perubatan, maka saya akan mengambil aliran asasi sains hayat," kata Alieya kepada RTM."Apa yang memotivasikan saya untuk capai keputusan 10A ialah saya tidak sampai hati melihat kesusahan ibu ayah saya bekerja. Selain itu, saya juga sebagai anak sulung perlu ambil tanggungjawab dan amanah untuk menjadi contoh terbaik kepada adik-adik saya," luah Natasha kepada RTM."Saya rasa pendidikan satu benda yang penting dalam hidup untuk kita melangkah lebih jauh. Denganpendidikan kita boleh ubah nasib kita sendiri dan ubah nasib keluarga."

(Penerima anugerah, Nurul Alieya Syuhada Idrus, Nur Natasha Zaidi dan Tomy Kana)

Mereka juga berhasrat melanjutkan pelajaran ke peringkat lebih tinggi untuk mengubah nasib keluarga ke arah lebih baik.


Kerajaan peruntuk RM59.4 juta demi pendidikan masyarakat belia orang asli - KPLB

BANGI, 15 Julai- Kualiti pendidikan bagi masyarakat orang asli sentiasa menjadi fokus utama kerajaan. Menteri Pembangunan Luar Bandar (KPLB), Datuk Seri Mahdzir Khalid berkata pelbagai usaha dilaksana bagi menyaksikan lebih ramai generasi muda orang asli dapat melanjutkan pengajian ke peringkat tertinggi.Bagi merealisasi hasrat itu, sebanyak RM59.4 juta diperuntuk kepada Jabatan Kemajuan Orang Asli (JAKOA) dalam usaha mendokong dasar pendidikan negara.Belia orang asli juga dialukan menyertai Pendidikan Latihan Teknikal dan Vokasional (TVET) dalam usaha menyumbang pertumbuhan ekonomi, kemajuan teknologi dan mobiliti tenaga kerja global."Kita juga mempunyai program TVET. Setakat ini, ada 679 belia orang asli yang ambil inisiatif sambung pengajian dalam bidang TVET. Saya kira dua cabang laluan akademik dan TVET makin ramai anak-anak orang asli berjaya dalam pendidikan. JAKOA satu organisasi kerajaan yang saya kira giat berusaha meningkatkan kualiti pendidikan anak orang asli," kata Mahdzir ditemui pemberita RTM pada Majlis Anugerah Murid Cemerlang Orang Asli (MAMCOA) 2021, di sini.Tambahnya, peruntukan tersebut merangkumi penyediaan pengangkutan ke sekolah, pakaian sekolah, wang saku untuk pelajar sekolah menengah dan keperluan diri bagi pelajar asrama.

(Menteri Pembangunan Luar Bandar (KPLB), Datuk Seri Mahdzir Khalid menyempurnakan penyampaian anugerah kepada pelajar orang asli yang cemerlang dalam pendidikan)


Isi minyak berulang kali, dua lelaki ditahan

RANTAU PANJANG, 15 Julai - Pasukan operasi Kementerian Perdagangan Dalam Negeri dan Hal Ehwal Penggun (KPDNHEP) Kelantan menahan dua lelaki ketika sedang mengisi minyak diesel berulang-ulang di sini pagi semalam. Ketua Pegawai Penguat kuasa Negeri Aswadi Jaafar berkata, suspek berusia 30-an dan 40-an itu ditahan Pegawai Penguat Kuasa KPDNHEP bersama Pasukan Gerakan Am Batalion 7 dan Pasukan Polis Marin Wilayah Tiga, Pengkalan Kubor Tumpat yang menjalankan Operasi Membanteras Ketirisan Barang Kawalan di sekitar Rantau Panjang, Kelantan dan sempadan negara.  "Dalam operasi pukul 1.00 pagi itu, pasukan mengesan pergerakan sebuah kenderaan yang mencurigakan sedang membuat pengisian minyak diesel secara berulang di dua buah stesen minyak di Jeli dan Tanah Merah, hasil maklumat risikan," kata Aswadi dalam satu kenyataan.  Pasukan seterusnya pasukan mengekori saspek dan membuat serbuan di lokasi Ladang Kelapa Sawit, Kamung Rahmat Lubuk Setol.  Pemeriksaan lanjut terhadap lori sebagai penggerak utama terbabit menemukan 450 liter minyak diesel didalam tangki yang dipercayai telah diubah suai dengan berpendaftaran Malaysia.  Kedua-dua suspek lelaki warga tempatan berjaya ditahan ketika serbuan dan suspek mengaku membuat pembelian pengisian minyak diesel sebanyak RM600.

"Pasukan membuat sitaan terhadap minyak diesel bernilai RM967 bersama kenderaan bernilai RM85,000. "Modus operandi yang dijalankan menjalankan aktiviti tidak bermoral ini diawal pagi, menggunakan lori untuk mengisi bahan kawalan itu secara berulang di stesen-stesen minyak didalam tangki yang telah diubah suai bagi mengaburi pihak Penguat Kuasa," katanya lagi. Siasatan lanjut dijalankan dan kes disiasat dibawah Akta Kawalan Bekalan 1961.  KPDNHEP tidak akan berkompromi dengan mana-mana individu yang melanggar undang-undang dan tindakan tegas akan diambil serta merta serta kerjasama bersama agensi penguatkuasaan sempadan sentiasa dan giat dijalankan dari masa ke semasa.  Selain itu, KPDNHEP Kelantan sentiasa memastikan supaya pengguna dapat menikmati subsidi harga yang ditawarkan dan peniaga mematuhi perundangan yang ditetapkan serta bekalan sentiasa mencukupi kepada pengguna.


Guru perlu lebih bersedia dan terima, sebarang perubahan

SEREMBAN, 15 Julai - Ketinggian nilai pendidik perlu ada dalam diri setiap guru khususnya daripada aspek pedagogi dan profesionalisme.Ini bagi mendepani pelbagai cabaran pendidikan pada masa kini.Menteri Besar Negeri Sembilan, Datuk Seri Aminuddin Harun berkata mereka juga perlu bersedia untuk menerima sebarang perubahan ketika melaksanakan tugas.Perubahan daripada biasa kepada luar biasa, berdaya saing, futuristik dan berfikiran aras tinggi serta ‘world class thinking’.

(Aminuddin bercakap kepada pemberita ketikamajlis sambutan Hari Guru peringkat Negeri Sembilan 2022)

"Saya mendoakan supaya semua guru terus cemerlang dan kita berharap bahawa kejayaan guru yang dirakamkan tadi atau pun hari ini merupakan suatu kejayaan, bukan sahaja untuk negara tetapi diperingkat antarabangsa. Ini merupaka suatu pengiktirafan yang cukup baik pada semua guru yang ada di Negeri Sembilan," kata Aminuddin di sini.Penerima anugerah Tokoh Guru Negeri Sembilan 2022, Ismail Jalaluddin menyifatkan suasana pembelajaran ketika ini amat berbeza berbandig dahulu dan lebih mencabar, memandangkan guru harus mengadaptasi kaedah baharu pengajaran selari dengan perkembangan pantas teknologi. "Guru sekarang dengan guru dulu berbeza. Cabaran guru kini lebih besar berbanding dahulu," kata Ismail.


Kontraktor perlu berterusan laksana latihan, kempen kesedaran kepada pekerja

SEREMBAN, 15 Julai- Pihak kontraktor perlu menjalankan latihan serta kempen kesedaran secara berterusan untuk semua pekerja.Ini bagi mengurangkan risiko berlakunya kemalangan di tempat kerja.  Menurut Exco Kesihatan, Alam Sekitar, Koperasi dan Kepenggunaan Negeri Sembilan, S. Veerapan pelaksanaan projek mega yang berkonsepkan ‘Fast Track Project’ pastinya melibatkan isu kritikal seperti kesihatan dan keselamatan pekerjaan serta alam sekitar di tapak binaan. Jelasnya, semua pekerja yang terlibat semestinya terdedah kepada bahaya di tempat kerja. Justeru, amat penting untuk pihak kontraktor menjalankan latihan dan kempen kesedaran yang berterusan bagi mengurangkan risiko berlakunya kemalangan di tempat kerja.

S. Veerapan berucap demikian pada Majlis Sambutan Hari Keselamatan dan Kesihatan Sedunia dan 500,000 Jam Bekerja Tanpa Kecederaan Serius untuk Projek Penambahan Bangunan Nexperia di Senawang. Tambahnya, sepanjang projek tersebut dilaksana bermula November 2021 sehinnga kini, tiada sebarang kemalangan yang serius di tapak projek dilaporkan.innga kini, tiada sebarang kemalangan yang serius di tapak projek dilaporkan.


Persetujuan industri turunkan harga minyak masak terima reaksi positif

JOHOR BAHRU, 15 Julai- Persetujuan pihak industri minyak masak sawit menurunkan harga minyak masak secara berperingkat menerima reaksi positif Keluarga Malaysia terutama peniaga, pengguna dan peruncit. Pengurus besar pasar raya, di sini, Mas Imran Adam berkata penurunan harga minyak masak tersebut secara tidak langsung meningkatkan semula penjualan minyak masak botol. Jelasnya, penjualan minyak masak botol menyusut 20% sejak subsidi minyak masak dimansuhkan kerana pengguna memilih membeli minyak masak paket.  "Memang bertepatan dengan keadaan semasa sekarang ini, banyak harga barang di seluruh dunia pun meningkat, jadi memang sangat bertepatanlah harga minyak ini diturunkan untuk kebaikan pengguna," kata Mas Imran.

(Antara jenama minyak masak botol dijual di pasaran)

"Saya rasa bersyukurlah sebab kita harapkan minyak ini biarlah murah sikit, saya pun berniaga, saya memang rasa harga naik itu, kita nak modal lebihlah kan," kata peniaga makanan, Norsiah Shuib."Kita memang setujulah kerajaan turunkan harga sebab memang agak terkesan. Kedua, minyak paket banyak pulak tiada, lagi kita rakyat yang banyak menggunakan macam untuk masak, menggoreng, memang terkesan. "Memang buat masa ini memang kurang beli minyak botol tapi kalau dah tiada, terpaksa juga beli," menurut pengguna, Mohamad Nor Abidin. Pengguna juga berpendapat, persetujuan menurunkan harga minyak masak dapat mengurangkan harga makanan yang meningkat ketika ini, sekali gus mengurangkan beban pengguna.


MLS bentuk jadi diri belia

KUALA LUMPUR, 15 Julai- Malaysia Future Leaders School (MLS) kelolaan Kementerian Belia dan Sukan (KBS) mampu menjadi platform khusus ke arah usaha membentuk jati diri kepimpinan belia masa hadapan. Pengarah Kluster Kepimpinan, Institut Pembangunan dan Kecemerlangan Kepimpinan i-lead, Dr. Hanafi Harun berkata MLS ketika ini berperanan melatih generasi belia dengan 5 elemen penting yang diterapkan.

Ia membabitkan elemen kepimpinan, pembentukan watak dan jati diri, kenegaraan, serta keusahawan.Selain kesukarelawan dalam melahirkan belia dengan ciri dan nilai kepimpinan yang mampu menyumbang kepada masyarakat "Apa yang kita harapkan ialah mereka ini boleh menyumbang kepada masyarakat, dengan misi besar kita ialah nak melahirkan pemimpin di peringkat nasional dan antarabangsa."Jadi kita nak mereka ini menjadi pemimpin yang berintegriti, amanah, bertanggungjawab dan mempunyai daya tahan pemimpin berbudi pekerti tinggi," katanya.Beliau menyatakan demikian ketika menjadi tetamu rancangan terbitan RTM di Angkasapuri.


KPKK sambut baik penurunan berperingkat harga minyak masak sawit

PUTRAJAYA, 15 Julai- Pengumuman Pasukan Jihad Tangani Inflasi bahawa harga minyak masak sawit akan diturunkan secara berperingkat disambut baikMenteri Perusahaan Perladangan dan Komoditi, Datuk Zuraida Kamaruddin menerusi satu kenyataan berkata pihak kementerian telah mengadakan beberapa siri dialog bersama pemain-pemain industri untuk mencari jalan menangani isu kenaikan harga barang keperluan tanpa menjejaskan daya saing sektor tersebut.Mereka bersetuju untuk menyelaraskan harga minyak masak berasaskan harga pasaran minyak sawit semasa.Kerjasama baik yang diberi kepada kerajaan adalah berasaskan semangat Keluarga Malaysia.KPPK yakin dengan kerjasama jentera kerajaan di semua kementerian berkaitan, harga minyak masak akan turun secara berperingkat. "Harga minyak sawit mula menunjukkan trend peningkatan ketara pada pertengahan tahun 2020 dan beberapa kali memecahkan rekod dengan harga tertinggi dalam sejarah industri sawit negara pada Januari 2021 hingga Mei tahun ini."Peningkatan harga minyak masak masih diimbangi kerajaan menerusi subsidi kepada 60 ribu tan minyak masak peket sebulan bagi menampung keperluan pengguna tempatan, terutamanya untuk golongan B40," kata Zuraida.

(Menteri Perusahaan Perladangan dan Komoditi, Datuk Zuraida Kamaruddin/Foto fail)

Beliau juga memaklumkan sesi libat urus akan diadakan bagi mencari penyelesaian menang-menang untuk semua bagi memastikan kebajikan pekebun kecil sawit. Kementerian komited untuk memastikan industri sawit kekal sebagai sektor komoditi terbesar dan terus menyumbang kepada pembangunan ekonomi negara bagi menjamin kesejahteraan rakyat.


Skuad Kedahfm Jelajah Kami Prihatin Cakna Komuniti santuni penduduk terjejas banjir

BALING, 15 Julai- Penduduk terjejas banjir lumpur dan kepala air di Kampung Iboi, Kupang di sini masih lagi trauma meski sudah lebih seminggu kejadian berlaku. Prihatin dengan nasib yang menimpa mereka, Skuad Kedahfm Jelajah Kami Prihatin Cakna Komuniti tampil menyantuni penduduk dengan membantu membersihkan rumah dan kawasan persekitaran.Bagi Mashitah Mustaffa, kehadiran skuad ini nyata membawa senyuman buatnya sekeluarga. "Air ketika itu naik sampai kepala dan kami hanya sempat lari menyelamatkan diri tetapi semua barang tak dapat diselamatkan."Sangat berterima kasih dengan kehadiran Skuad Jelajah Kami Prihatin Cakna Komuniti yang membantu mengemas rumah akibat banjir yang berlaku," katanya kepada wartawan RTM, Noorhidayah Anuar.

Mengingati semula kejadian itu, Mashitah yang tinggal di kampung Belakang Sekolah Kebangsaan Kuala Kupang hanya mampu berlari menyelamatkan diri ke kawasan jalan raya kira-kira pukul 8 malam selepas limpahan mendadak air Sungai Kupang yang terketak di belakang rumahnya.  Sayu melihat banyak kerosakan dan barangan musnah, apatah lagi memikirkan tiada kudrat untuk membersihkan baki di bahagian luar rumah yang bertimbunan dengan perkasasan yang rosak.

(Skuad Jelajah Kami Prihatin Cakna Komuniti sedang melakukan kerja-kerja pembersihan)

Sementara itu, kerja-kerja pembersihan halaman rumah dan perkakasan dilakukan dengan kehadiran kira-kira 18 kakitangan.  Ini termasuk memastikan jika ada peralatan elektrik yang masih boleh digunakan.  "Skuad Kedahfm turun padang membantu penduduk terjejas dengan melakukan kerja-kerja pembersihan dan memberi sedikit sumbangan bagi meringankan bebanan mereka," kata Penerbit Jelajah Kami Prihatin Cakna Komuniti, Nurul Hana Asmayani Nuzlan."Kami bersama rakan dari SWCorp, CDERT Kuala Kedah membantu memberikan perkhidmatan membawa pakaian ke dobi. Jika berkesempatan ingin datang lagi ke Kupang membantu kerana masih banyak lagi rumah yang terkesan," menurut Iskandar Kadir@Dj Is. Bukan sekadar khidmat kudrat, turut disampaikan kelengkapan rumah bagi meringankan beban penerima hasil kutipan kilat daripada kakitangan, individu dan penaja.  Antara penerima, keluarga Norfadzila Aziz dan waris mangsa Abd Rahman Said yang kehilangan isteri, anak dan menantu dalam tragedi itu.


Kisah perjuangan pemimpin terdahulu perlu seiring peredaran zaman

(Datuk Seri Nancy Shukri berucap merasmikan Bicara Negarawan Eksklusif: Tun Abdul Razak Bin Dato Hussein)

KUALA LUMPUR, 15 Julai- Penceritaan kisah-kisah tokoh dan perjuangan pemimpin terdahulu perlu diberi nafas baharu seiring peredaran zaman.Menurut Menteri Pelancongan, Seni dan Budaya, Datuk Seri Nancy Shukri, sumbangan idea-idea baharu diperlukan agar kisah inspirasi tokoh-tokoh ini dapat disampaikan kepada masyarakat terutama generasi muda.Seterusnya meningkatkan semangat patriotik, kesetiaan dan kecintaan seluruh Keluarga Malaysia terhadap negara."Usaha ini, amat bertepatan dengan Dasar Kebudayaan Kebangsaan yang diasaskan oleh Tun Abdul Razak pada tahun 1971, yang menjadi garis panduan dalam membentuk satu bangsa bersatu-padu dan mengekalkan identiti negara di mata dunia. Hal ini juga selaras dengan penggubalan Dasar Kebudayaan Negara 2021 (DAKEN), yang menjadi entiti penting dalam konsep Keluarga Malaysia bagi terus memperkasakan perpaduan dan budaya negara " katanya ketika merasmikan Bicara Negarawan Eksklusif: Tun Abdul Razak Bin Dato Hussein di sini.

Tan Sri Kamarul Arifin dijemput sebagai panel.Program dianjurkan Arkib Negara Malaysia dengan kerjasama Yayasan Tun Razak bagi memperingati 100 tahun tarikh kelahiran Allahyarham Tun Abdul Razak.Penganjuran Siri Bicara negarawan tersebut merupakan antara inisiatif kementerian dalam menyebar luas maklumat-maklumat berkaitan sumbangan dan jasa barisan Perdana Menteri Malaysia kepada khalayak umum.


Gaya hidup sederhana, bijak berbelanja ketika harga barang naik - Pakar Ekonomi

KUALA LUMPUR, 15 Julai- Penyelarasan gaya hidup dan perancangan kewangan kendiri merupakan mekanisme penting yang perlu dipraktikkan ketika berdepan kenaikan harga barang.Penganalisis Ekonomi Universiti Sains Islam Malaysia (USIM), Profesor Madya Dr Nuradli Ridzwan Shah berkata kerajaan telah mengambil langkah intervensi proaktif dalam menangani isu inflasi ketika ini dan ia dibuktikan menerusi prestasi negara yang mempunyai kadar inflasi yang rendah iaitu 2.8% berbanding negara jiran yang lain.Justeru, ini masanya peranan pengguna untuk mendisiplinkan diri dan menstruktur perbelanjaan dengan mengambil kira aspek keperluan dan kehendak.  "Kita menukar gaya hidup dari mewah kita kurangkan dia jadi bahan kehendak sahaja. tapi barang keperluan masih maintain. maksudnya, kita kena tengok kat mana kita boleh kurangkan kat mana barangan mewah dan kehendak tanpa mengusik keperluan kita untuk barangan asas," kata Dr Nuradli ketika menjadi tetamu secara maya dalam Program Selamat Pagi Malaysia. Beliau menjelaskan pengguna perlu menhadapi tekanan inflasi dengan baik dan membuat simpanan kecemasan sebagai persediaan kegunaan masa hadapan.

(Penganalisis Ekonomi Universiti Sains Islam Malaysia (USIM), Profesor Madya Dr Nuradli Ridzwan Shahberkata demikian secara maya menerusi Program Selamat Pagi Malaysia)


Pertumbuhan ekonomi China merosot kepada 0.4%

BEIJING, 15 Julai- Ekonomi China berkembang hanya 0.4 % pada suku kedua 2022, paras terendah dalam dua tahun, dengan sekatan pergerakan bagi membendung jangkitan COVID-19 dan pasaran hartanah yang terjejas menyebabkan sasaran kerajaan jauh daripada jangkauan.KDNK bagi tempoh April hingga Jun dalam ekonomi kedua terbesar dunia itu juga turun 2.6% berbanding tiga bulan pertama tahun ini, kata Biro Perangkaan Negara (NBS).Kelembapan itu berlaku selepas bandar terbesar di China, Shanghai, ditutup selama dua bulan kerana ia bergelut dengan kebangkitan semula COVID-19, rantaian bekalan yang kusut dan memaksa kilang menghentikan operasi.Beijing telah melaksanakan dasar COVID Sifar untuk menghapuskan kluster virus apabila ia muncul dengan penutupan segera pelbagai sektor dan kuarantin yang lama, tetapi ini telah menjejaskan perniagaan dan membuatkan pengguna gelisah."Di dalam negeri, kesan wabak itu masih berlarutan," kata NBS dalam satu kenyataan, sambil menambah bahawa permintaan semakin berkurangan dan bekalan terganggu."Dengan risiko stagflasi dalam ekonomi dunia yang meningkat, ketidaktentuan luaran juga semakin meningkat," katanya.

(Ekonomi China berkembang 0.4% pada suku kedua 2022 berbanding tahun sebelumnya, turun daripada pertumbuhan 4.8% yang dilihat dalam tiga bulan pertama tahun itu/AFP)

China hanya mencatatkan penguncupan KDNK sekali dalam beberapa dekad kebelakangan ini, dan penganalisis menjangkakan bacaan terkini akan mengheret pertumbuhan setahun penuh kepada kira-kira 4%, mengurangkan anggaran awal.Pengeluaran perindustrian meningkat 3.9% pada bulan Jun, meningkat daripada 0.7% pada Mei apabila kawalan COVID-19 berkurangan.Jualan runcit meningkat 3.1%, selepas menjunam 6.7% pada bulan Mei.Kadar pengangguran bandar adalah 5.5%, turun daripada 5.9% pada Mei, kata NBS.


Lima atlet golf UUM wakili Malaysia ke WUC 2022 di Itali

SINTOK, 15 Julai- Lima atlet golf dari Akademi Golf Nasional (AGN) Universiti Utara Malaysia (UUM) mewakili negara ke Kejohanan Golf Universiti Dunia (WUC) 2022 FISU yang akan berlangsung dari 20 hingga 23 Julai di Royal Park I Roveri, Torino, Itali. Mereka terdiri daripada empat pelajar Sarjana Muda Pengurusan Perniagaan (Pengurusan Golf) iaitu Muhammad Farez Mohd Azihan, Charlayne Chong Shin Ling, Nur Maisara Saad dan Valerie Vanessa Langkab serta seorang pelajar Sarjana Muda Komunikasi, Muhammad Ikhmal Basry.Naib Canselor UUM, Prof. Dr. Haim Hilman Abdullah berkata, kejohanan golf universiti peringkat dunia yang diadakan dua tahun sekali itu merupakan medan terbaik bagi mereka mengembangkan lagi bakat dalam sukan berkenaan.“Bermainlah seperti juara, buat yang terbaik dan bawa pulang pingat demi mengharumkan nama Malaysia dan UUM.“Sebagai wakil negara perlu sematkan dalam hati bahawa kita bermain untuk menang. Tunjukkan juga yang anak muda UUM memiliki profesionalisme yang tinggi, fokus dan bijak hadapi tekanan kerana itulah pentas untuk melakar kejayaan,” pesannya memberi suntikan semangat kepada atlet berkenaan dalam Sesi Perjumpaan Naib Canselor bersama Atlet Golf UUM serta Penyerahan Bendera di Bilik Mesyuarat Naib Canselor.

Sementara itu, Muhammad Ikhmal siap siaga menggandakan usaha dari aspek fizikal dan mental kerana bertanding di peringkat antarabangsa yang pastinya memberi saingan sengit. “Perasaan saya amat teruja untuk bertanding dengan pemain hebat di seluruh dunia dan lebih bersemangat untuk mewakili Malaysia dan UUM memandangkan persediaan rapi sejak awal tahun telah dibuat dengan mengikut jadual latihan yang disediakan jurulatih berdedikasi, Wan Rosni Wan Chik.“Sasaran saya semestinya pingat emas buat Malaysia. Saya berharap seluruh warga kampus dapat mendoakan kejayaan buat kami semua,” katanya yang pernah menjuarai kejohanan seperti Malaysia Amateur Closed 2018, Era Sport Hainan Junior Golf Tour 2019, serta merangkul pingat perak di Asean University Games Myanmar 2018 dan Sukma XIX Perak 2018. Kejohanan yang dihoskan oleh Turin University Sports Center itu menyaksikan empat acara dipertandingkan iaitu acara individu lelaki dan wanita serta berpasukan lelaki dan wanita. Pengarah AGNUUM selaku pengurus pasukan, Prof. Madya Dr. Azman Yasin pula berkata, Malaysia menyasarkan kutipan pingat pada kejohanan kali ini memandangkan pingat terakhir yang dikutip adalah pada kejohanan 2014.Katanya, pemilihan ke kejohanan terbesar peringkat universiti dunia ini dibuat berdasarkan pencapaian terbaik pemain dalam kejohanan golf peringkat kebangsaan dan kejohanan Golf Matchplay IPT yang berlangsung pada 2021 dan terpilih secara merit untuk mewakili Malaysia.Selain UUM, seorang atlet dari Universiti Kebangsaan Malaysia (UKM), Zia Izzuddeen Abdul Rashid turut terpilih mewakili Malaysia.


Selangor teruskan sumbangan dana terbitkan karya sastera terkenal - Amirudin

Dato’ Seri Amirudin Shari berucap pada Program Pemukiman Sasterawan dan Karyawan bersempena sambutan 50 Tahun Jubli Emas Perbadanan Perpustakaan Awam Selangor

PETALING JAYA , 15 Julai- Usaha memartabatkan kesusasteraan melalui penghayatan karya agung Sasterawan Negara.Kerajaan negeri Selangor bersedia meneruskan pemberian dana kepada golongan berkenaan.  Menteri Besar Dato’ Seri Amirudin Shari berkata inisiatif itu pernah dilaksanakan sebelum ini iaitu pada 2018 namun terhenti akibat penularan pandemik COVID-19.  "Bagi memartabatkan lagi bidang seni Selangor ke peringkat antarabangsa, kelas latihan melibatkan tenaga pengajar daripada kalangan pengkarya terkenal akan dianjur.“Perkara tersebut akan diteliti serta dibincang semula dan mungkin kos sumbangan dinaikkan lagi kepada RM200,000 mengikut keperluan,” katanya ketika Program Pemukiman Sasterawan dan Karyawan bersempena sambutan 50 Tahun Jubli Emas Perbadanan Perpustakaan Awam Selangor (PPAS) di sini. Dalam program itu beliau turut bertemu penggiat seni termasuk tujuh Sasterawan Negara yang mengemukakan beberapa pandangan bagi mengembangkan seni di Selangor.


Seorang lelaki ditahan ekoran persembahan komedi sentuh sensitiviti

KUALA LUMPUR, 15 Julai-  Seorang lelaki ditahan kerana disyaki menyentuh sensitiviti dan berbaur perkauman semasa membuat persembahan di sebuah kelab komedi di ibu negara, seperti tular melalui dua klip video.Difahamkan suspek merupakan pemilik kelab komedi berkenaan.Setiausaha Polis Diraja Malaysia (PDRM) Datuk Noorsiah Mohd Saaduddin berkata, lelaki yang berusia 39 tahun itu ditahan di sekitar Lembah Klang oleh Unit Siasatan Jenayah Terkelas bagi membantu siasatan.Beliau berkata siasatan dijalankan di bawah Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

"Permohonan reman terhadap suspek akan dibuat pada esok bagi melengkapkan proses siasatan dan kertas siasatan polis akan dirujuk kepada pejabat Peguam Negara untuk arahan selanjutnya setelah siasatan dari segala sudut selesai dijalankan. "PDRM menasihatkan orang ramai agar tidak membuat sebarang spekulasi dan kenyataan yang boleh mengganggu siasatan," katanya dalam kenyataan malam ini.Baru-baru ini, dua rakaman video yang dipercayai memaparkan lelaki terbabit melakukan persembahan komedi di sebuah kelab komedi, tular di media sosial dan mendapat pelbagai reaksi masyarakat.Semalam seorang wanita didakwa di mahkamah atas pertuduhan menyebabkan suasana tidak harmoni dalam kalangan penganut agama Islam ketika membuat persembahan di sebuah kelab komedi di Taman Tun Dr Ismail, manakala teman lelakinya didakwa atas dua pertuduhan membuat dan memulakan hantaran video jelik di laman sosial. - BERNAMA


OPS HIRE: 37 individu ditahan reman bantu siasatan

PUTRAJAYA, 14 Julai - Suruhanjaya Pencegahan Rasuah Malaysia (SPRM) telah menahan reman seramai 37 individu bagi membantu siasatan berhubung isu tuntutan palsu dan penyelewengan dana insentif Program Penjana Kerjaya melibatkan nilai keseluruhan kira-kira RM100 juta.Kesemua suspek yang terdiri daripada 26 lelaki dan 11 wanita tersebut ditahan reman di Mahkamah Majistret Putrajaya, Selangor, Johor, Kedah, Pahang, Perak, Pulau Pinang, Melaka, Perlis, Kuala Lumpur dan Negeri Sembilan.

Di Putrajaya, seramai 11 individu direman selama empat hari mulai hari ini sehingga 17 Julai 2022.Di Selangor, permohonan reman selama tiga hari dibenarkan terhadap lima individu mulai hari ini sehingga 16 Julai 2022.Di Johor, perintah reman selama tujuh hari terhadap seorang suspek dan enam hari terhadap dua suspek dibenarkan mulai hari ini sehingga 19 dan 20 Julai 2022.Di Kedah, Pahang dan Perak pula, perintah reman selama tujuh hari sehingga 20 Julai ini dibenarkan terhadap seorang individu di Kedah dan masing-masing dua orang individu di Pahang dan Perak.Di Pulau Pinang, perintah reman selama enam hari dibenarkan terhadap dua suspek mulai hari ini sehingga 19 Julai ini.Sementara itu, perintah reman selama lima hari dikeluarkan terhadap dua individu masing-masing di Melaka dan Perlis, tiga individu di Kuala Lumpur dan empat individu di Negeri Sembilan mulai hari ini sehingga 18 Julai ini.Kesemua suspek yang berusia antara 28 hingga 70 tahun terdiri daripada pemilik, pengarah, pengurus dan pemilik saham syarikat serta jurutera dan kakitangan eksekutif tersebut ditahan dalam Ops Hire yang dilancarkan di seluruh negara semalam dengan kerjasama Pertubuhan Keselamatan Sosial (PERKESO).Setakat ini, operasi yang dijalankan tersebut melibatkan 66 buah syarikat dengan nilai akaun dibekukan melebihi RM7 juta daripada 36 akaun.Sementara itu, Pengarah Kanan Siasatan SPRM, Datuk Seri Hishamuddin Hashim mengesahkan penahanan tersebut dan berkata kes disiasat mengikut Seksyen 18 Akta SPRM 2009.Tambahnya, beberapa tangkapan akan dibuat lagi dalam masa terdekat bagi membantu siasatan kes yang sama.


KPLB sedia peruntukan khas RM1.5 juta bina rumah mangsa banjir Baling

BALING, 14 Julai - Kementerian Pembangunan Luar Bandar (KPLB) akan membina 21 buah rumah baharu bagi mangsa banjir di daerah Baling yang kehilangan rumah kediaman dalam kejadian banjir dan kepala air pada 4 Julai lalu.Menterinya, Datuk Seri Mahdzir Khalid berkata, rumah tersebut akan dibina di atas tanah berkeluasan lebih satu hektar milik Lembaga Kemajuan Wilayah Kedah (KEDA) di Desa KEDA Sadek di Kupang.

(Menteri Pembangunan Luar Bandar, Datuk Seri Mahdzir Khalid ketika melihat, tanah berkeluasan lebih satu hektar milik Lembaga Kemajuan Wilayah Kedah (KEDA) di Desa KEDA Sadek di Kupang)

"Kita dapati bahawa di Desa KEDA Sadek ini ada dua lokasi untuk pembinaan rumah, satu adalah padang yang anak muda main bola dan satu lagi adalah di tanah kosong tepi jalan.Saya telah bincang dengan Timbalan Ketua Setiausaha Pembangunan KPLB, Pengurus Besar KEDA dan kita bersetuju menjadikan tapak tanah di tepi jalan sebagai perumahan untuk mangsa banjir," katanya selepas mengadakan tinjauan ke tapak tanah itu di Desa KEDA Sadek di sini hari ini.Jelas Mahdzir, pembinaan rumah jenis teres itu dijangka menelan belanja RM1.5 juta.Rumah itu dijangka siap dalam tempoh enam bulan dan akan diberikan kepada keluarga yang hilang tempat tinggal atau rumah mengalami kerosakan sehingga 80 peratus serta tidak boleh didiami ekoran bencana itu."Pembinaan rumah tersebut mungkin mengambil sedikit masa kerana akan melibatkan kelulusan kebenaran merancang yang dikeluarkan pihak berkuasa tempatan."Dalam pada itu, Mahdzir berkata laporan terkini menunjukkan lebih 400 buah rumah mangsa banjir disenaraikan untuk dibaik pulih berbanding laporan awal sebanyak 60 buah rumah.KPLB katanya telah mengadakan perbincangan dengan Unit Penyelarasan Pelaksanaan, Jabatan Perdana Menteri (ICU JPM) untuk menyegerakan kerja baik pulih kerosakan rumah mangsa banjir tersebut."Tahap kerosakan tu ada pelbagai kategori, jadi saya sudah bincang dengan TKSU, kita tengok mungkin boleh disegerakan untuk KEDA dan GiatMARA untuk datang membuat apa yang patut untuk baik pulih rumah, bincang dengan pejabat daerah dan kemudian kita boleh laksanakan."Tapi dalam proses itu ada juga yang dikendalikan oleh ICU, sebab kita punya bajet banjir, kita pun ada kekangan, jadi maknanya KPLB dan ICU bersama membantu membaik pulih rumah mangsa banjir," kata Mahdzir.


Lima universiti penyelidikan menyertai Projek Rintis Platform Sains terbuka Malaysia

KUALA LUMPUR, 14 Julai - Lima universiti penyelidikan hari ini menandatangani Perjanjian Kerjasama Projek Rintis Malaysia Open Science Platform (MOSP) bersama Akademi Sains Malaysia (ASM) bagi memperkukuh amalan perkongsian data mentah penyelidikan negara. Universiti-universiti berkenaan ialah Universiti Malaya, Universiti Sans Malaysia, Universiti Kebangsaan Malaysia, Universiti Putra Malaysia dan Universiti Teknologi Malaysia.Kementerian Sains, Teknologi dan Inovasi (MOSTI) menerusi ASM mula menerajui inisiatif MOSP pada penghujung 2019 bertujuan untuk memudahkan penyelidik Malaysia berkongsi data mentah penyelidikan mereka.

(Menteri Sains, Teknologi dan Inovasi, Datuk Seri Dr Adham Baba, menyaksikan MOU antara lima universiti yang terlibat)

MOSP adalah antara inisiatif di bawah Dasar Sains, Teknologi dan Inovasi 2021-2030 untuk menggalakkan perkongsian data terbuka bagi pembangunan teknologi melalui penyelidikan, pembangunan, pengkomersialan dan inovasi (R&D&C&l) dalam kalangan penyelidik, pemain industri dan masyarakat sivil.

Menteri Sains, Teknologi dan Inovasi, Datuk Seri Dr Adham Baba dalam ucapannya pada Majlis Menandatangi Perjanjian Kerjasama Projek Rintis Malaysia Open Science Platform berkata, "Inisiatif ini akan meningkatkan kerjasama tran-disiplin antara pakar dalam bidang tertentu serta organisasi. Ini bakal meningkatkan hasil penyelidikan, sekaligus menghasilkan sebuah penyelesaian yang baik untuk pelbagai isu terkini negara serta mengurangkan pengulangan atau pertindihan penyelidikan yang akan dijalankan pada masa hadapan."MOSP dijangka dapat mula diakses oleh orang awam pada Disember 2022. Orang awam dapat mencapai maklumat mengenai projek penyelidikan yang telah dan sedang dijalankan oleh lima universiti berkenaan di bawah projek rintis MOSP.

Melalui platform ini, orang ramai akan mempunyai akses kepada projek penyelidikan yang telah dijalankan terutamanya yang dibiayai menerusi dana awam. MOSP akan melengkapkan ekosistem data terbuka Malaysia yang diterajui Unit Pemodenan Tadbiran Dan Perancangan Pengurusan Malaysia (MAMPU) menerusi inisiatif data terbuka kerajaan.Mewakili ASM pada majlis menandatangani perjanjian ialah Ketua Pegawai Eksekutif, Pun Hazami Habib sementara wakil setiap universiti pula ialah Timbalan Naib Canselor (Penyelidikan & Inovasi) Universiti Malaya, Profesor Ir. Dr. Shaliza Ibrahim, Timbalan Naib Canselor (Kelestarian & Pembangunan Institusi) Universiti Sains Malaysia, Profesor Dr. Md Roslan Hashim, Pro Naib Canselor (Kampus Universiti Teknologi Malaysia Kuala Lumpur), Protesor Ts. Dr. Abd. Latif Saleh, Timbalan Naib Canselor (Penyelidikan & Inovasi) Universiti Putra Malaysia, Profesor Dr Nazamid Sari dan Pengarah Pusat Pengurusan Penyelidikan & Instrumentasi (CRIM) Universiti Kebangsaan Malaysia, Profesor Ts. Dr. Muhammad Rahimi bin Yusop.MOSTI berharap permulaan dan sokongan oleh lima universiti ini, lebih banyak institut pengajian tinggi dan insitut penyelidikan lain mengorak langkah ke arah menjadikan penyelidikan saintifik lebih terbuka.


15 lagi bahan binaan dalam vop, bantu kontraktor hadapi kenaikan harga barangan - PM

BERA, 14 Julai - 15 bahan binaan kini disenaraikan dalam pelaksanaan Syarat Perubahan Harga (VOP) bagi membantu kontraktor yang berdepan kenaikan harga barangan selain memastikan projek siap tepat pada masanya.  Bahan binaan tersebut merangkumi antaranya simen, batu bata dan dinding, kaca, batu baur, bahan siling serta bahan bumbung. Menurut Perdana Menteri, Datuk Seri Ismail Sabri Yaakob, Kerajaan sedia maklum dengan kenaikan harga bahan binaan yang tidak dapat dielakkan berikutan ketidak tentuan ekonomi global dan konflik geopolitik-ukraine sehingga menyebabkan besi meningkat sehingga 180 peratus.

(Perdana Menteri, Datuk Seri Ismail Sabri Yaakob)

“ Oleh itu kerajaan telah mengembalikan semula syarat perubahan harga atau pun VOP bagi memastikan projek dapat disiapkan tepat pada masanya kerajaan telah mengeluarkan 4 jenis bahan binaan dan hari saya akan umumkan bagi membantu kontraktor kontraktor kita tambahkan lagi 15 lagi vop," katanya ketika berucap merasmikan Mesyuarat Agung Tahunan Kali Ke-38 Persatuan Kontraktor Melayu Malaysia (PKMM) Pahang di Kompleks Rakan Muda Bera, petang tadi.  Lima bahan binaan iaitu besi, batu, kaca, bahan siling dan bahan bumbung sebelum ini disenaraikan sebagai bahan kawalan harga untuk sektor pembinaan  Selain itu, Kerajaan turut mengembalikan semula syarat perubahan harga VOP bagi memastikan projek dapat disiapkan mengikut jadual.  Meskipun kerajaan memperuntukkan perbelanjaan besar dalam sektor pembinaan Negara namun sector itu memainkan peranan penting menjayakan rancangan malaysia ke-12 dan juga penyumbang terbesar kepada pertumbuhan Keluaran Dalam Negara Kasar (KDNK).


Kertas siasatan kejadian kepala air di Baling dijangka siap dalam tempoh terdekat

KOTA BHARU, 14 Julai- Kertas siasatan berhubung kejadian kepala air dan banjir lumpur yang mengorbankan tiga nyawa di Baling, Kedah awal bulan ini akan disiapkan dalam tempoh terdekat.Menteri Tenaga dan Sumber Asli (KeTSA), Datuk Seri Takiyuddin Hassan berkata, hasil siasatan dijangka akan diumumkan sebelum bermulanya sidang Parlimen minggu hadapan.Jelas beliau, semua jabatan yang bertanggungjawab di bawah KeTSA telah diminta untuk menyiapkan laporan lengkap mengenai insiden bagi mengetahui punca sebenar kejadian."Saya telah mengarahkan jabatan-jabatan ini supaya mempercepatkan laporan, Jabatan Ukur dan Pemetaan (JUPEM) akan mengambil gambar menggunakan dron, Jabatan Mineral dan Geosains (JMG) akan buat kajian dari segi tanah dan sebagainya, Jabatan Perhutanan juga akan mengambil langkah untuk menyiasat perkara ini," katanya pada sidang media selepas menyempurnakan Majlis Perasmian Kejohanan Badminton Protech Seluruh Kelantan 2022 anjuran Persatuan Badminton Negeri Kelantan (PBNK) di sini.

(Datuk Seri Takiyuddin Hassan, Menteri Tenaga dan Sumber Asli)

Beliau meminta orang ramai supaya tidak membuat sebarang spekulasi sebelum hasil siasatan lanjut diumumkan kelak. Tambah beliau, KeTSA sentiasa komited dalam memastikan kelestarian alam sentiasa terpelihara selain menyifatkan kejadian bencana seumpama itu berlaku bukan hanya di negara ini bahkan di seluruh dunia. Dalam kejadian kepala air dan banjir lumpur pada pukul 4.30 petang, 4 Julai lalu, tiga mangsa terkorban selain lebih 800 buah rumah penduduk terjejas terutama di Kampung Iboi serta sekitar kawasan Kupang di Baling.


Lelaki hilang di dusun durian ditemui lemah dalam gua

KANGAR, 14 Julai- Seorang lelaki yang dipercayai hilang sejak 8 Julai lalu di kawasan dusun durian di atas bukit Sungai Batu Pahat dijumpai dalam keadaan selamat.Komander Operasi Kanan, Penolong Kanan Penguasa Bomba, Yusrizal Yusof berkata, mangsa ditemui berlindung di dalam sebuah gua dengan keadaannya yang lemah dan tidak bermaya.Mangsa kemudian dibawa turun ke kaki bukit kira-kira pukul 4.45 petang dan dikejarkan ke Hospital Tuanku Fauziah untuk rawatan lanjut."Operasi dihentikan kira-kira 5.30 petang tadi setelah pasukan mencari dan menyelamat menemui mangsa dalam keadaan selamat dengan mengalami kecederaan di beberapa anggota badan," katanya.

(Mangsa ditemui di dalam gua dalam keadaan lemah dan tidak bermaya)

Operasi yang bermula sejak 10 pagi semalam dan diteruskan pukul 9.30 pagi tadi melibatkan lebih 90 pegawai dan anggota Jabatan Bomba dan Penyelamat Malaysia (JBPM), Polis Diraja Malaysia (PDRM), Pasukan Gerakan Am (PGA), Angkatan Pertahanan Awam Malaysia (APM), Jabatan Sukarelawan Malaysia (Rela) dan Jabatan Perhutanan Malaysia selain penduduk sekitar.


Perbaiki capaian internet lemah di Kedah - MB

ALOR SETAR, 14 Julai - Capaian internet yang lemah terutama di luar bandar dikenal pasti antara aspek yang perlu diperkasakan agar mampu menjadi pemboleh ubah kepada aspirasi membangunkan sosioekonomi negeri.   Sehubugan itu, negeri Kedah tidak mahu jurang digital di antara bandar dan pinggir bandar serta luar bandar, menjadi penghalang kepada wawasan Pelan Pembangunan Kedah 2035.

(Exco Penerangan, Komunikasi dan Multimedia, Perdagangan Dalam Negeri dan Pengguna Kedah, Datuk Romani Wan Salin)

Menurut Menteri Besar Kedah, Datuk Seri Muhammad Sanusi Md Nor, melalui infrastruktur gentian optik bagi jalur lebar kelajuan tinggi yang disediakan Tenaga Nasional Berhad (TNB) membolehkan rakyat mendapat akses kepada internet berkelajuan tinggi pada harga yang berpatutan, seterusnya merapatkan jurang digital yang wujud antara kawasan bandar dan luar bandar. Katanya, penduduk Sg. Petani, Kulim, Kuala Ketil, Mergong dan Aman Jaya adalah bertuah kerana mereka kini mempunyai akses teknologi dalam suasana cabaran Revolusi Industri 4.0.  Jesteru itu, beliau berharap mereka memanfaatkan kemudahan itu dengan sebaik-baiknya dalam urusan masing-masing, terutama yang boleh memberi nilai tambah dalam aspek ekonomi serta kesejahteraan kehidupan. Ia cukup bermakna kerana projek ini membolehkan hampir 33,000 kediaman di Kedah dihubungkan dengan kemudahan capaian internet jalur lebar berkelajuan tinggi  Teks ucapan beliau dibacakan Exco Penerangan, Komunikasi dan Multimedia, Perdagangan Dalam Negeri dan Pengguna Kedah, Datuk Romani Wan Salin. Terdahulu Datuk Romani turut menyempurnakan upacara Perasmian Rangkaian Infrasruktur Gentian Optik Jalur LebarAllo Technology Peringkat Negeri Kedah di sini. Menurutnya, kemudahan infrastruktur yang disediakan, hadir tepat pada masanya, tatkala kerajaan negeri giat merealisasikan objektif mencapai kecemerlangan infrastruktur dan utiliti termasuk memperkasakan infrastruktur jaringan telekomunikasi dan digital bagi menyediakan kemudahan asas yang terbaik kepada rakyat.


Sultan Nazrin anugerahkan darjah kebesaran bintang dan pingat kepada 154 penerima

PERAK,14 Julai - Sultan Perak, Sultan Nazrin Muizzuddin Shah hari ini berkenan berangkat ke Istiadat  Penganugerahan Darjah Kebesaran dan Pingat bersempena Hari Ulangtahun Keputeraan baginda.

Pada istiadat berkenaan, Sultan Nazrin berkenan menganugerahkan darjah kebesaran negeri kepada 154 penerima melibatkan 127 orang bagi 2020 dan 27 orang bagi 2021.

(Sultan Perak, Sultan Nazrin Muizzuddin Shah di Istiadat Penganugerahan Darjah Kebesaran dan Pingat)

Antara penerima hari ini adalah Timbalan Pengarah Kesihatan Negeri (Perubatan) Dr Norisah Mahat Nor dan bekas Pengarah Ukur dan Pemetaan Negeri Zahari Zamlope (Zamlope) yang dikurniakan Anugerah Darjah Paduka Cura Si Manja Kini (PCM).Selain itu, Anugerah Darjah Paduka Mahkota Perak (PMP) pula dikurniakan kepada Pegawai Daerah Kerian Mohd Sabli Bakri, Pengarah Pertanian negeri Norsiyenti Othman dan Yang Dipertua (YDP) Majlis Perbandaran Kuala Kangsar Zulqarnain Mohamad.Penganugerahan hari ini melibatkan PCM (10), PMP (17), Darjah Ahli Cura Si Manja Kini (13), Darjah Ahli Mahkota Perak (30), Pingat Pekerti Terpilih (36), Pingat Jasa Kebaktian (43) dan Pingat Lama Perkhidmatan (lima).menganugerahkan Darjah Paduka Cura Si Manja Kini (PCM) kepada enam individu.  Selain itu Baginda turut menganugerahkan 116 individu terdiri daripada Darjah Paduka Mahkota Perak (PMP), Ahli Mahkota Perak (AMP), Pingat Pekerti Terpilih (PPT), Pingat Jasa Kebaktian (PJK) dan Pingat Lama Perkhidmatan (PLP).  Turut berangkat pada istiadat itu, Raja Permaisuri Perak, Tuanku Zara Salim dan kerabat diraja.  Istiadat pengurniaan berlangsung di Balairong Seri Istana Iskandariah, di Bukit Chandan Kuala Kangsar.


Hak prerogatif PM lantik TPM

PADANG TERAP, 14 Julai- Hak melantik mana-mana Ahli Parlimen bagi jawatan Timbalan Perdana Menteri (TPM) adalah terletak pada Perdana Menteri, Datuk Seri Ismail Sabri Yaakob sepenuhnya.Menurut Naib Presiden UMNO, Datuk Seri Mahdzir Khalid, hanya Perdana Menteri seorang sahaja yang boleh menentukan sama ada jawatan itu perlu segera diisi atau sebaliknya.“Jawatan TPM itu hak prerogatif Perdana Menteri, hak beliau jadi biar beliau putuskan walau ada perjanjian bersama atau apa sekalipun.Sama juga pilihan raya, hak Perdana Menteri juga, beliau ada laporan, tahu apa yang berlaku di persekitaran, di peringkat antarabangsa, ASEAN, jadi beliau boleh putuskan berdasarkan maklumat yang ada,” katanya pada sidang media selepas menghadiri Majlis Taklimat Khas PROSPEK Pedu di sini.

(Datuk Seri Mahdzir Khalid, Naib Presiden UMNO)

Beliau yang juga merangkap Menteri Pembangunan Luar Bandar berkata, hak prerogatif Perdana Menteri itu perlu dihormati oleh semua pihak termasuk parti politik yang membentuk kerajaan pusat ketika ini.Semalam, Ketua Pemuda UMNO, Datuk Dr Asyraf Wajdi Dusuki mencadangkan Datuk Seri Ismail Sabri membubarkan Parlimen jika Parti Pribumi Bersatu Malaysia (BERSATU) berterusan mendesak lantikan jawatan TPM.Mengulas mengenai keputusan yang bakal dibuat Jabatan Pendaftaran Pertubuhan (ROS) berkaitan permohonan UMNO meminda perlembagaan parti itu, Mahdzir berkata UMNO perlu menerima apa jua keputusan ROS itu nanti.“Setakat ini kita tidak dapat lagi (keputusan) dan kita perlu tunggu keputusan, apabila keputusan keluar pada waktu itu kita terima keputusan apa yang diputuskan.Ada dua (keputusan) sama ada lulus atau tidak lulus, itu sahaja, kalau tidak lulus pemilihan UMNO kena buat dahulu, selepas itu baru pilihan raya, kalau lulus mungkin boleh pilihan raya dahulu dan baru buat pemilihan,” jelasnya lagi.


Op ATM: 109 kesalahan dikesan hasil pemeriksaan 8,533 premis

KUALA LUMPUR, 14 Julai- Sebanyak 8,533 pemeriksaan premis telah dilakukan sejak Op Ayam, Telur dan Minyak Masak (Op ATM) dilaksana bermula 23 Jun lalu. Timbalan Pengarah Penguat Kuasa (Operasi), Bahagian Penguat Kuasa, Kementerian Perdagangan Dalam Negeri dan Hal Ehwal Pengguna (KPDNHEP), Shamsul Nizam Khalil berkata, hasil pemeriksaan tersebut, 109 kesalahan dikesan melibatkan penyelewengan dan penyeludupan barang kawalan."Berdasarkan kepada kes, negeri yang paling 'hotspot' untuk penyelewengan dan penyeludupan ialah Kelantan dan juga Sabah," katanya selepas menjadi tetamu rancangan Biz Malaysia di Angkasapuri.

(Shamsul Nizam Khalil, Timbalan Pengarah Penguat Kuasa (Operasi), Bahagian Penguat Kuasa, KPDNHEP)

Tambah beliau, kekerapan penguatkuasaan di kawasan 'hotspot' tersebut berjaya mematahkan aktiviti penyeludupan barangan kawalan terutamanya minyak masak. Op ATM yang dilaksana ketika ini melibatkan lebih 2,000 pegawai penguat kuasa bagi memastikan peniaga patuh kepada harga siling baharu barangan.